Parte hartzaileak ekintzailetzako eta/edo barne ekintzailetzako proiektuak gidatzeko eta garatzeko gai izango direla bermatzeko, proposatzen dugun ikaskuntza prozesuan berariazko gaitasun hauek landuko dira:\nGizarte testuingurua, ingurune sozio-ekonomikoa, eta lehiakortasun eta berrikuntza ereduak aztertzeko gaitasuna, indarra hartzen ari diren joerak ulertzeko eta erakunde batean erabaki estrategikoak hartzeko.\nMerkatuko aukerak balio proposamen bihurtzeko gaitasuna, enpresa kudeaketako teknikak eta tresnak egoki erabiliz.\nEnpresa helburuentzat berrikuntza estrategia egokia diseinatzeko eta zuzentzeko gaitasuna.\nMerkatuan aukerak identifikatzeko eta aukera horientzat irtenbide berritzaileak sortzeko gaitasuna, teknologiaz lagunduta.\nProiektu eta zerbitzu berritzaileak garatzeko jarduerak zuzentzeko gaitasuna, enpresa helburuetarako negozio eredu egokienak aplikatuz eta marketineko eta komunikazioko estrategiarik aproposenak diseinatuz.\nEkipoak zuzentzeko eta motibatzeko teknikak, denbora kudeatzeko teknikak, negoziaziokoak eta elkarlanerako ereduak egoki proiektatzeko gaitasuna.\nEta, azken batean:\nEgitezko ekintzailetzako proiektu bat, fase guztietan, diseinatzeko eta garatzeko gaitasuna.


Asteazkena, 2020ko uztailak 8 - 09:05\neuskara eta ekonomia\neuskara eta garapena\neuskara eta nafar gobernuaren politika\nNork neurtu dezake galeraren tamaina?\nKoldo Colomo | 2014-03-20 | 22:03:48\nNork egin dezake galeraren neurketa?\nSarritan entzun behar izaten dugu ekonomiaren garapenerako hizkuntza bakar bat erabiltzea ezinbesteko baldintza dela komunikazioan. Hala ere, zoritxarreko baieztapen hau elebakarren militantzia sustatzeko mito bat baino ez dela esanen nuke nik. Izan ere arlo honetako adituek diote beste faktore batzuk direla eragingarriak: gizarte kohesioa, gizabanakoaren talentua, parte hartzeko prozedurak, balio etikoak, abertzaletasuna -era irekian eta positiboan ulertuta-, hezkuntza eta kultura.\nSarritan ere entzun behar izaten dugu hizkuntza txikiak edo tokiko hizkuntzak ez direla baliogarriak ekonomiaren garapenerako, ez direla tresna egokiak mundu globalizatuan edo probintzianismoaren ezaugarria baino ez direla. Alabaina, adituek ederki dakite hizkuntza berezia izateak komunitateari autoestimu altua ematen diola eta maila unibertsalean ere lehiakorrak izateko tresna kontzeptual eta linguistiko apartak eskaintzen dizkigula. Izan ere tokiko hizkuntzek ezagutzak eta balioak eskaintzen ahal dizkigute, egin behar dugun garapena jasangarria izan dadin. Gainera, euskaldunok ongi dakigu gaztelera eta euskara jakiteak abantaila handia ematen digula hirugarren edo laugarren atzerriko hizkuntza bat ikasteko unean; eta atzerriko hizkuntzei esker munduari gure berezitasuna eskaintzeko ahalmena izanen dugula. Dudarik ez dago, komunitate txikiek ere, espezializazioaren bidez, garapen maila altuak lor ditzakete etorkizunean, kolore eskaseko munduko merkatuan gero eta gehiago baloratzen baita jatorrizkoa eta errepikaezina dena.\nIdeia hauen argitan Nafarroako egoeraren inguruko gogoeta xume bat egin nahiko nuke lerro hauetan eta, bidenabar, ekonomia arloan trebea den edonori gonbidapena luzatu nahiko nioke ekonomikoki dugun potentzialaren galeraren tamaina atera dezan.\nEuskaldunon komunitatea baztertuz Nafarroako gizarte kohesioa ez dago indartzerik eta krisi garaian behar beharrezkoa dugu edozein indartze eta batuketa mota. Euskarazko adimenari eta produkzioari dirulaguntza zero emateak edo euskaldunon komunitatearen produkzioa sozialki baztertzeak, inbisibilizatzeak edo desprestigiatzeak zailtasunez lagun lezakeen nafar bakoitzaren talentuari bidea ematen. Milaka urtetan toki berean eta bertoko hizkuntza dugun euskarak eman liezaizkigukeen ekarpenak estigmatizazioaren izenean baztertzen badira, zein da euskal kulturak ematen ahal digunaren galeraren tamaina?. Eta zein da munduko beste herriekiko hizkuntza honek eman ditzakeen liluraren edo erakargarritasunen onura ekonomiko galduak? Euskaldunok botere edo erabakitze-guneetatik kanpo uztea nafar biztanleriaren ia %30 ahotsik gabe uztea da. Parte hartze eza honetan, zenbat galtzen dugu nafar guztiok?. Euskal komunitatearen aurkako egindako kanpainetan gezurra, manipulazioa, trikimailuak edo zurikeriak baliogarriak badira komunitate bat suntsitzeko, zer etika mota bultzatzen ari garen gure gizartean? Diferenteekin jokatzeko unean, zer eredu bultzatzen ari da nafar gobernutik?. Euskararen kultura ezagutzeari mugak eta zonifikazioak jartzen badizkiogu, nafarrontzat benetan onuragarria izanen da?. Auto-gorrotoa bultzatzea, osasungarria izanen da nafar gizartearen autoestimurako?. Euskarazko komunitateak eta gaztelerazko komunitateak kultur eta garapen erreferente ezberdinak izateak eta batzuk ikusezinak izateak, gizartean eragin onik al du?. Nafarrok dugun aniztasunari uko egiteak, berezitasuna eta espezializazioa baloratzen den merkatu batean lehiakorragoak egiten gaitu?\nNork egin dezake kalkulua denok jakin dezagun zenbat indar eta aukera alferrik galtzen ari garen Nafarroan?\nArgi dago UPN-k ez duela gaitasunik sikiera aferaz ohartzeko. Edo agian pentsatu beharko genuke ez duela benetako interesik Nafarroako garapena sustatzeko. Argi dut garapen ekonomikoa eta soziala lortzeko, kultura aniztasunaren baloratzetik eta kudeatzetik abiatu beharrean gaudela. Larunbateko manifestazioa ez da soilik izan behar nafar euskaldunon komunitatearen kezka eta larritasuna adierazteko, zer eta nola nahi dugun Nafarroako etorzkizuna erabakitzeko baizik .\nBILBO Arriaga Antzokia (2020-07-08)\nAbeslariak: Jone Martinez eta Maite Maruri. Zuz.: Calixto Bieito\nGASTEIZ Iparra parkean (2020-07-08tik 2020-07-11ra.)\nKorterraza Gasteiz 2020 barruan. Bihar, 18:30etan Dr. Sax eta 19:30etan The Soulbreaker Company. Etzi, 19:30etan Liher eta larunbatean 13:15tan Srta Escarlata eta 19:30etan Capsula. Kontzertuen ondore(...)


Jaizkibelen nahi erara hedatzen ari diren landare inbaditzaileei ezin neurri harturik : Antxetamedia\nJaizkibelen nahi erara hedatzen ari diren landare inbaditzaileei ezin neurri harturik (2021-03-19 15:02:22)\nJaizkibelen nahi erara hedatzen ari diren landare inbaditzaileei ezin neurri harturik\nUrtero Lanbideko enplegu lagunduari esker; Itsasertza Garbiketa programan lanean aritzen den brigada, haratago joan da aurtengoan. Urtarrilaz geroztik, Hondarribian dauden 68 kilometro nekazal eta landa eremuetako bide eta ubideak garbitzeko baliatu dute aurten, 9 langile eta 2 koordinatzaileen laguntza.\nBaina Gipuzkoako Foru Aldundiarekin elkarlanean, lan hauetaz gain, bide bazterretan, eta orohar, Jaizkibel mendian zehar kontrolik gabe hedatzen ari diren landare inbaditzaileak errotik kentzeko lanetan jarri dira aurten. Bereziki, tradescancia fluminensis eta baccharis halimifolia landare inbaditzaileak garbitzeari ekin diote egunotan.\nMendi osoa lehengoratzea ezinezkoa da. Baina biodibertsitatea arriskuan jartzen duten espezieak izanik, Gornutz auzoko eremu jakin batzuk hautatu dituzte landare hauek errotik desagertarazteko.\nNestor Uranga, brigadako arduradunarekin hitzegin dugu. Egoera “larria” dela iritzi dio koordinatzaileak, landareak asko zabadu baitira, eta Jaizkibelgo ibarralde osoak daude, landare inbaditzailez estaliak. Dirudienez, landare horiek lorategietan apaingarri gisa erabiltzen ohi dira askotan, eta txoriek edo haizeak zabaltzen dituzte. Espezie aloktonoak bilakatu beharrean, eremu naturalak inbaditu eta bertako landare zein zuhaitzen eremu ekologikoa bereganatzen dute.


Hezkuntzan software librea, segurtasun faltaren aitzakiarik gabe\n2021/02/13 sustatu.com -- Albiste originala ikusi\nHezkuntzan Librezale taldeak agerraldia egin du aste honetan Eusko Legebiltzarrean, EAEko irakaskuntzan software libreko tresnen erabilpena aldarrikatzeko, eta hornitzaile handien dependentziaren arriskuez ohartarazteko. Hezkuntza batzordeko partaideek, oro har, ontzat hartu zituzten Librezaleko ordezkariaren ekarpenak, baina nolabaiteko sorpresa eta arbuioa eragin du talde nagusiko, EAJ-ko ordezkariak, azaldu zuen jarrera: Software librea ez dela segurua, eta ez dagoela fidatzerik. Blausta, bota egin behar da hori 2021. urtean Eusko Legebiltzarrean.\nLegebiltzarraren webguneko orri honetan agertzen da agerpenaren transkripzioa (parte-hartze guztien hitzekin, han aurkituko duzuen PDFan), eta bakoitzaren hitzaldiko bideo pasarteak.\nDiana Franco Hezkuntzan Librezale taldekoak, zenbait puntu azpimarratu zituen bere agerpenean. Bideoa eta erabili zuen aurkezpena partekatu du bere elkarteak. Agerpenetik, puntu hauek laburtu ditugu guk:\nPribatutasuna da lehenengoko arriskua eta kezka. Multinazionalek doako zerbitzuak eskaintzen dituzte, produktua, gure ikasle, seme-alabak, eta euren datuak direlako.\nZaharkitzape programatua. ez dugu ulertzen zergatik iraungitze data duten chromebookak erostera bideratzen ditugun familiak.\nEuskara. Software pribatiboa erabiliz, euskararen presentzia enpresa pribatuen interes eta gidalerroen araberakoa izango da. (Aldiz) Teknologia askeak baimentzen dute itzultzea.\nGaitasun digitala. Eragiteko gaitasunak izango dituzten pertsonak hezi nahi ditugu? Edo eta plataforma handien negozio ereduak elikatzen dituzten erabiltzaileak sortu nahi? (Haurrari) kainabera edo arrainak eman nahi dizkiogu?\nEta ondoren, zenbait lagunen erreakzioa eragin zuen interbentzioa, EAJ-ko Aitor Urrutiarena.\n"Hemen, azkenean segurtasun kontuak dira funtsezkoak gaur egun software librearen hautu hori ez egiteko edo."\nHemen bideoa, Jokin Lacalle @Jolaus irakaslearen txio batean. 20 urte baino gehiago teknologia libreak, euskara eta heziketa prozesua uztartzen, hori Lacalleren esperientzia.\nHarropuzkeria, erasotua sentitzearekin eta ezjakintasunarekin elkartzen direnean, ezin da gauza onik espero. Tristea eta pobrea, oso pobrea, Aitor Urrutiak Diana Francori emandako erantzuna: https://t.co/JHWGEHsKjb pic.twitter.com/Trd4stIb79\n— jolaus (@jolaus) February 9, 2021\nGuztiarekin, Urrutiak gehitu zuen Jaurlaritza eta Hezkuntza Saila irekita dagoela eragile guztiekin hitz egitera eta hausnartzera.\nHezkuntzan Librezale 2019an eman zen ezagutzera, agiri batekin. Ilustraziorako, talde honek prestatutako kartel bat jarri dugu: ikasgelan erabil daitezkeen alternatiba euskaratu eta libreak.


Bakean ützi arte (1994). Itxaro Borda - Auñamendi Eusko Entziklopedia\nBakean ützi arte (1994). Itxaro Borda\n1994eko maiatzean argitaratutako Bakean ützi arte zubereraz idatzitako eleberri detektibeskoan, Itxaro Bordak (1959) ordura arteko poetika aldatu eta ziklo literario berri bati hasiera ematen dio. Bizi nizano munduan (1996) eta Amorezko pena baño (1996) izango dira momentuz trilogia izatera baino iritsi ez denaren bigarren eta hirugarren atalak. Eleberri hauen arteko lotura egiten duten osagai nabarmenenak honakoak dira: pertsonaia nagusi bera -Amaia Ezpeldoi izeneko detektibe errurala-, herri xume edo marjinatuaren kezkak intriga poliziako baten aitzakiaz deskribatzeko xedea eta euskalduntasunaren periferia bat esploratzeko nahia bertako euskalkia erabiliz narraziorako (eta ez bakarrik dialogoetarako). Zikloari hasiera ematen dion obra izanki, Bakean ützi arte-ri dagokio Amaia Ezpeldoi eta inguratzen duen unibertsoaren mitologia txikiaren osagai errepikakorrak aurkeztea.\nNobela honen eta ondorengo bien ardatza, genero detektibeskoan ohi denez, detektibearen pertsonaia bera da. Are garrantzitsuagoa da Amaia Ezpeldoi aintzat hartzen bada bera dela narratzailea, eta oso modu subjektiboan kontatzen dituela gertatzen zaizkion abenturak. Jakin bedi, adibidez, intriga nagusia (argitu beharreko "misterioa", nahiago bada) hamar bat lerrotan laburbildu daitekeela, nobela 180 orrialdetara iristen delarik. Gaxpar Büztanobi jubilatuaren desagerpena dela eta, honen emazteak Amaia deitzen du senarra aurki diezaion. Bitartean, Zuberoako biztanleria zatiturik dago, gasa produzitzen duen enpresa handi batek Espainia eta Frantzia lotuko lituzkeen gasoduktoa bertako baserritarren lurretatik igaroarazi nahi duelako. Jakina, azkenean detektibeak deskubrituko du bi gertakariek -Gaxparren desagerpenak eta gas-hodiaren inguruko gatazka sozialak- lotura dutela. Ulertuko zenez, garrantzitsuena, hemen, ez da intrigaren garapena, baizik eta narratzailearen estiloa eta gaurko Zuberoaz nahiz bizitzaz beronek duen ikuspegi berezia.\nGeneroarekin jolas egiten du Itxaro Bordak eta, horregatik, osagai tipikoenak -detektibe bakarti hau whiskizalea da eta Thelonious Monk-en Round midnight entzuten du bere bulegoan dagoenetan- osagai askoz ere atipikoagoekin nahasten ditu. Kasurako, Amaia Ezpeldoi detektibe errurala izateaz gain, emaztea da, eta hori gutxi balitz, bisexuala eta arraz sentimentala. Bestalde, esan beharra dago, ezker abertzalearen erreferentzia kulturalak direla nagusi (bere bertsiorik punk edo alternatiboenean, zehatzak izateko -nobelaren izenburuak berak aditzera ematen duenez, Hertzainak rock taldearen jarraitzaile sutsua da detektibe hau) eta ikuspegi iraultzaile eta engaiatu honetatik begiratzen dio munduari Amaia Ezpeldoik. Munduarekiko jarrera honen adierazle dira bai Zuberoako jende konformistarekiko erakusten duen jarrera bai kanpotar frantsesekiko erakusten duena. Zuberoako jende "normala", Jojobar izeneko tabernako ohiko bezeroen bitartez erretratatzen digu, bere bertsiorik kontserbatzaile eta akonplejatuenean erretratatu ere. Zuberotar kontzientzia gabeak edo alienatuak dira azken hauek Amaia manexina1 zuberotartuarentzat. Turista frantsesak, berriz, mendian zehar egindako txango batean gurutzatzen ditu eta oso modu "basurdean" jokatzen du beraiekin, ikuspegi zentralista eta zibilizatzailea duten kolonizatzaile gisa dituela agerian utziz. Bi kasuetan, Amaia Ezpeldoik gizartean ondo integratutako jendearekin komunikatzeko ezintasuna erakusten du. Hala, bere moduko "marjinalekin" baino ez du harreman sakonik garatuko nobelan zehar: mundu modernora ondo egokitu ez diren zaharrak, rock kontzertuetan ibiltzen diren gazte alternatiboak (Jim), beste euskalki minorizatuetan ari diren euskaldun zenbait (Joana Garalda izeneko zaraitzuarra edo Haitz Zumeta bizkaitarra). Prosopopearen bitartez, gainera, Bordak Erdi Aroko ahaide nagusien garaiko kanta famatuenetako bateko pertsonaiarekin solasean jartzen du Amaia. Behiala jauntxo boteretsu batzuk eraildako Bereterretxe biktima paradigmatikoaren agerpenak, eleberriari ukitu fantastikoa emateaz gain, Zuberoaren oraina eta iragana lotzen ditu, marjinatuen balizko leinu edo sendi bat sortuz.\nEleberri herrikoia izan nahi du Bakean ützi arte-k, baina ez kostunbrismoak ulertzen zuen zentzuan, baizik eta zentzu engaiatu batean. Menderatu politiko zein marjinatu sozial guztien izenean hitz egiten du Amaia Ezpeldoik eta Zuberoako "benetako herriaren" bozeramaile edo behintzat partaide dakusa bere burua. Hizkeraren aukerak (zuberera) eta erregistroarenak (egunerokoa, modernoa, garbitasun linguistikoaren kezka zipitzik gabe) berretsi baino ez dute egiten herrikoia izateko anbizioa. Prentsari adierazi bezala, Itxaro Bordak Zuberoako herriarentzat eta herri horren laguntzaz idatzi du eleberri hau (bukaerako eskerretan hainbat pertsona eskertzen ditu liburuaren idazketa fase ezberdinetan emandako laguntza linguistikoagatik), euskalkia eta euskalki hori bizi duen jendearen biziraupena bermatzeko helburua aitortuaz.\nAmaia Ezpeldoiren joan etorriak hizpide dituen trilogiaren lorpen literario handiena narrazioaren tonuan datza, gure uste apalean. Itxaro Bordak askatasun handiz darama narrazioa, generoak eskatzen duen zehaztasun ia mekanikoa axolagabeki gutxietsiz eta lehentasuna bere pertsonaia nagusiaren barne munduari emanez. Izan ere, Amaiaren digresio existentzial edo autobiografikoak etengabe tartekatzen dira inkestaren kontakizunarekin, eta bestalde, sentitu egiten da Bordak zuberotar hizkera "exotikoa" erabiltzeak ematen dion plazerrari ez diola inoiz uko egiten. Liburuak desberdina izan nahi du (euskal produkzio estandarretik urrun kokatua), zapore berezia eman nahi dio Bordak, eta lortu egiten du. Amaia Ezpeldoi narratzaile-pertsonaiaren kontakizun ezin subjektiboago eta ezin "exotikoagoaren" estiloak irakurketan zehar soma daitezkeen intrigaren eraikuntzaren ahulezia nabarmenak ia ahantziarazi egiten dizkigu. Kontatzeko modu berezi horren beste ezaugarri nagusietako bat -bidenabar, Itxaro Bordaren literaturgintza osoan, baita ziklo nobelesko hau baino lehenagokoan ere aurkitu daitekeena- tonu nahasketan datza: lirismoa eta tribialitatea etengabe txirikordatzen ditu Bordak, naturaltasun handiz. Laburbiltzeko, esan daiteke, eleberriak hezurdura xaloa -xaloegia nobela poliziakoa izateko- izan arren, unibertso literario sinesgarri -nahiz ez baitezpada errealista- bat sortzea lortu duela autoreak bere narrazio estiloaren poderioz. Ondoko bi nobeletan ere unibertso literario honetan murgilduko da, garai bateko telesail amerikar batzuetan bezala, elementu berberekin konbinaketa berriak egiteko saioetan, eta elementuoi atal batetik bestera bilakaera txikiak (baina ez funtsezkoak)egin ditzaten utziz.


"Euskal trenbide sare berria: etorkizun apustua Euskadirentzat". Sabino Arana Fundazioa\n"EUSKAL TRENBIDE SARE BERRIA: ETORKIZUN APUSTUA EUSKADIRENTZAT"\nBihar osteguna, martxoaren 29an, Bilboko Sheraton hotelean, 9:00etan\nSabino Arana Fundazioak gogoeta-jardunaldi bat antolatu du bihar osteguna, martxoak 29, Bilboko Sheraton hotelean, euskal "Y" egiteak dakartzan erronkei buruz eztabaidatzeko. Helburua, trenbide-azpiegitura berri horrek eskaintzen dituen abantailak eta aukerak aztertzea da, izan ere funtsezkotzat jotzen da gure Herriaren garapenerako eta Euskadi lurralde gisa egituratzen eta kohesionatzen lagunduko du.\nMintegiaren izenburua "Euskal trenbide-sare berria: etorkizun-apustua Euskadirentzat" da eta saio bitan garatuko da, goizean bata eta arratsaldean bestea.\nHorrenbestez, goizean, 9:00 eta 12:00 bitartean eta sarrera libre, hurrengo hauek jardungo dute: Nuria L�pez de Gere�u, Eusko Jaurlaritzako Garraio eta Herri Lan Saileko Sailburua; Andr�s L�pez Pita, Kataluniako Unibertsitate Politeknikoko Trenbideetako Katedraduna; eta Jon Azua, Enovatinglab, S.L.ko lehendakaria eta Eusko Jaurlaritzako lehendakariorde ohia, zeintzuek egitasmoaren funtsezko gaiak azalduko baitituzte eta, euskal trenbide-sare berria abian ipintzeari buruz entzuleek eta hedabideek egiten dizkieten galderei eta kezkei erantzungo baitiete.\nArratsaldean, 15:30 eta 18:30 bitartean, ateak itxita, euskal eta europar trenbide-sistema sakon ezagutzen dituzten hogeita hamar bat adituk zenbait konturen gainean gogoeta egin eta eztabaidatuko dute, hala nola: euskal "Y"k egiteak ekonomiari, ingurumenenari eta gizarteari ekarriko lizkiokeen eragozpenak edo onurak.\nEKITALDIA: JENDEARENTZAT ETA HEDABIDEENTZAT IREKIA 9:00 Harrera.\n9:15 Irekitzea: JUAN M� ATUTXA, Sabino Arana Fundazioko Lehendakaria\n9:20 Hizlariak: NURIA L�PEZ DE GERE�U And., Eusko Jaurlaritzako Garraio eta Herri Lan Saileko Sailburua.(Azpiegitura berezi bat: proiektua eta eraikitze-prozesua).\n10:00 ANDR�S L�PEZ PITA Jn., Kataluniako Unibertsitate Politeknikoko Trenbideetako Katedraduna.(Euskal trenbide-sistema Europaz gaindiko sareetan eta portuarekin duen lotura).\n10:40 JON AZUA MENDIA Jn., Enovatinglab, S.L.ko lehendakaria eta Eusko Jaurlaritzako lehendakariorde ohia)("Y": azpiegituraz harantzago. Eremu sortzaile bat, euskal hiriaren garapen berritzailea egituratuko duena, sortzea).\n11:20 Galderen tartea.\n12:00 Amaiera. Inprimatu Bidali posta elektroniko bidez Prentsa Bulegoa


Ikusi hegaztien habietako bizitza, zuzenean, webcam bidez Sustatu.eus - Teknologia albisteak\nIkusi hegaztien habietako bizitza, zuzenean, webcam bidez\n2017-07-12 : 09:04\nTeknologia berrien aplikazioak amaigabeak dira, edonon ikusi ditzakegu azken berrikuntzei esker lortu diren erabilera berriak. Hegaztien behaketa da alor horietako bat. Webcam-en eta konexio moduen hobekuntzari esker, gero eta ohikoagoak dira hegaztien habietako bizitza zuzenean ikusteko aukerak. Etxean zaudela, mundu osoko hegaztien habiak ikus ditzakezu, gurasoak bertan direla, arrautzak berotzen, kumeak elikatzen,... Uztailerako bukatzen ari da kumaldi garaia, baina oraindik ere bota daiteke begiradatxo bat munduan zehar kokatuta dauden habietan. Kumeak ere koskortuta daude honezkero. Ondo ikusten dira euren lehenengo hegaldiak eta gurasoen azken zaintzak.\nDuela 10 urte salbuespena zena, erabat arrunt bihurtu da gaur egun. Elkarte ekologistek, Ornitologoek edota Unibertsitateek jarritako webcamak dira, oro har. Zuzeneko informazioa jaso eta ikerketak burutzeko, batetik; hegaztienganako zaletasuna eta maitasuna zabaltzeko, bestetik.\nEsan daiteke munduan zehar milaka webcam daudela jarrita. Kumaldian jartzen dira kamarok, gehienbat; udaberrian, kumatze-prozesua jarraitzeko eta txitoen ibilerak ikusi ahal izateko. Kumatze-denboraldia bukatzen ari da dagoeneko, baina oraindik irudi politak ikus daitezke habia askotan; batez ere kumaldi luzeagoa duten harraparien kasuan, non sai, arrano edo miru gazteak koskortuta dauden baina oraindik ere gurasoen babesean bizi diren.\nMunduan zehar dauden webcamak aurkitzeko bilatzaileak ere badaude, edo informazio zabala jasotzen duten webguneak. Besteak beste, Royal Society-rena, Wild Life Trust-ena, Cornell Unibertsitatearena, Vogelbescherming eta Viewbirds webguneak, Espainiako Ornitologia Elkarteak ipinitako kamerak,... Mundu osoko hegaztiak ikusi daitezke gainera, berdin Eskoziako arrano arrantzalea, Hawaiiko albatrosa edo Californiako kondorra (pazientzia: baliteke hegaztiak habian ez egotea, edo ordu-aldaketarengatik kamerak beltz ikustea).\nAdibidez, hona hemen Europako harraparirik urrienetako bat, sai beltza (Aegypius monachus), Rascafrían (Guadarrama, Madril, Espainia) daukan habian. Aurtengo kumea majo koskortuta dago honezkero. Laster utziko du gurasoen babesa.


genre_facet:"Curriculumeko baliabideak" genre_facet:"EIMAk onetsitako materialak" topic_facet:"Instalazioa eta mantenimendua (Lanbide Arloa)" topic_facet:"Instalazio elektriko eta automatikoak (Heziketa Zikloa). Erdi zikloa"\nGeneroa / Forma: Curriculumeko baliabideak Generoa / Forma: EIMAk onetsitako materialak Proposatutako gaia: Instalazioa eta mantenimendua (Lanbide Arloa) Proposatutako gaia: Instalazio elektriko eta automatikoak (Heziketa Zikloa). Erdi zikloa\n3 Elektrizitatea eta Elektronika (Lanbide Arloa) Instalazio elektriko eta automatikoak (Heziketa Zikloa). Erdi zikloa Instalazioa eta mantenimendua (Lanbide Arloa) 3 Lanbide Heziketa 2 Automatizazioa eta robotika industriala (Heziketa Zikloa). Goi maila 2 Elektrizitatea eta automatismo elektrikoak (Modulua) Gehiago ... 2 Elektroteknia (Modulua) 2 Mantentze-lan elektromekanikoa (Heziketa Zikloa). Erdi maila 2 Potentzia-sistemak (Modulua) 2 Sistema elektroteknikoetako eta automatizatuetako proiektua (Modulua) 2 Sistema eta zirkuitu elektrikoak (Modulua) 1 Audio-tresneriaren mantentze-lanak (Modulua) 1 Beroa sortzeko instalazioak (Heziketa zikloa). Erdi maila 1 Elektronika (Modulua) 1 Elektronika aplikatua (Modulua) 1 Fabrikazio-teknikak (Modulua) 1 Hozteko eta girotzeko instalazioak (Heziketa Zikloa). Erdi maila 1 Instalazio elektrikoak eta automatismoak (Modulua) 1 Instalazio termiko eta fluidodunen mantentzea (Heziketa zikloa). Goi maila 1 Instalazioa elektrikoak eta automatismoak (Modulua) 1 Mantentze-lan elektronikoa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Sare elektrikoen eta transformazio-zentroen garapena (Modulua) 1 Sistema elektrikoak eta automatikoa (Modulua) 1 Sistema elektrikoak eta elektronikoak (Modulua) 1 Sistema elektroteknikoak eta automatizatuak (Heziketa zikloa). Goi maila 1 Sistema elektroteknikoak eta automatizatuak (Modulua) 1 Telekomunikazio instalazioak (Heziketa zikloa). Erdi maila Guztiak ikusi ... gutxiago ...\n2 Elhuyar Hizkuntza Zerbitzuak 2 R-400 1 Aranburu, Xabier 1 IRALE (2001-2002 ikasturtea) 1 IRALE (2004-2005 ikasturtea) 1 Jaio Arriaga, Oscar Gehiago ... 1 Odiaga, Jon 1 Palacios Rodríguez, Pablo 1 Villafranca, Enrique Guztiak ikusi ... gutxiago ...\nCurriculumeko baliabideak EIMAk onetsitako materialak 2 IRALEko materialak


Udal-zergak 0'6 igotzea erabaki du Plenoak, "KPIaren arabera" - Mondraberri\nOposizioak ''progresibitate eza'' salatu du\nUdal-zergak 0'6 igotzea erabaki du Plenoak, "KPIaren arabera"\nEH Bilduk aurka bozkatu du "progresibitatea aplikatu ez delako", eta Elkarrekin Arrasatek "justizia sozialean oinarritutako eredu bat" aldarrikatu du. Biak ala biak kritiko agertu dira Udal-gobernuak erakutsitako formekin.\nTestua eta argazkiak: Gontzal Landa Herbias / 2019ko urriak 1, asteartea\n2020an Udalak Arrasateko herritarrei, elkarteei, enpresei,... kobratuko dizkien zergak eta tasak bozkatu ditu gaurko Plenoan.\nUdal-gobernuak planteatu du zerga guztiak igotzea, 0'6ko igoera, 2018ko irailetik 2019ko irailera bitarteko KPIaren igoera aplikatuta. Salbuespenak dira:\nUdal Euskaltegiaren zerbitzua\nIngurumen hezkuntzari buruzko jarduerak\nEdateko uraren hornikuntza eta saneamendu zerbitzua\nAzpiegitura hidraulikoen tasa\nKontagailuak mantendu eta kontserbatzea\nUdal-gobernuko EAJ-PNVk azaldu duenez "3 kide erakunde ezberdinetan egin diren eskaerak aintzat hartu ditugu". Arrasate Zientzia Elkartearen proposamen bat ere gure egin dugu, ondare arkeologikoa babesteko".\nHirukide elkartearen eskaera ere kontuan hartu du "Arrasateko kide ugariko familiak laguntzeko, bertako jaiotze-tasa baxuaren harira". Beraz, Gobernuak elkarte batzuen proposamenak onartu ditu.\nEAJ-PNVk plenoan adierazi du EH Bilduk aurkeztutako 3 puntu onartu dituela. EH Bilduk erantzun du "oraintxe bertan jakin dugula 3 puntu onartzen dituzuela...".\nMaider Morrasek jakitera eman du "EH Bilduk irailaren 18an ordenantza fiskalen gure proposamena aurkeztu genuela Batzordean, eta batzordeburuak orduan esan gurekin bilera egingo zuela, adostasunak bilatzeko".\nAlabaina, "batzordeburuak ez du gurekin bilerarik egin, eta orain, plenoan, jakin dugu gure 3 puntu onartzen dituzuela. Ez da lan egiteko modua".\nGainera, EH Bildu Udal-gobernuaren proposamenaren edukiarekin kritiko azaldu da: "Ez da fiskalitate progresiboa, eta gu beharrezko ikusten dugu gutxien daukaten pertsonek zerga gutxiago ordaintzea, eta diru gehien daukatenek gehiago ordaintzea".\nMaider Morrasek adierazi du Udalak kontuan hartu behar duela zergak kobratzean "18 urtetik gorako gazte ugari" krisialdi ekonomikoaren ondorioz "euren familiarekiko mendekotasun ekonomikoa dutela".\nEH Bilduk beste proposamen bat aurkeztu du etxebizitzen merkaturatzeari dagokionean, eta beste bat euskara ikastea doakoa izan dadin, eta "horretarako sistema bat adostea". Salatu du uraren tasa 1'8ko igoko dela "unilateralki eta argudio tekniko barik".\nElkarrekin Arrasatek gaitzetsi du Udal-gobernuak zergak eta tasak arrasatear guztiei igoko diela "bereizketarik egin gabe, hau da, Arrasaten egoera sozial ezberdinak kontuan izan barik".\nHorren ondorioz "gehien dutenen karga arinduko zaie, eta gutxien daukaten familiei karga gehiago jarriko zaie". "Aita Menni, Mondragon Unibertsitatea eta Goi Eskola Politeknikoari 107.000 euroko opari fiskala" egingo die Udal-gobernuak.\nIgor Urizarrek mahai gainean galdera bat jarri du: "Nork behar dute laguntza gehien: enpresa horiek ala Arrasateko klase ertain eta baxuko familiek?".\nGainera, kritiko agertu da Udal-gobernuak proposamen fiskalen lanketaren inguruan: "Gaur arte ez dugu jakin 0'6koa izango dela zerga eta tasen igoera". Hortaz gain, "ez duzue informazioa eman gutxi beherako balantzearen, Fondu Foraletik iritsiko den diruaren, Mankomunitateko kuotaren,... inguruan".\nBestalde, Elkarrekin Arrasatek adierazi du Udalaren ur-zerbitzuak "800.000 euroko superabita" duela, baina PSEk zuzendu du adieraziz zerbitzu "defizitarioa dela, eta ezin daiteke kostu handi hori herritarrei ordainarazi".\nIgor Urizar ados agertu da Arrasate Zientzia Elkarteak eta Udaleko langileek aurkeztutako proposamenekin. Halaber, "justizia sozialean eta aberastasunaren banaketan oinarritutako eredua" planteatu du.\nEsate baterako, "Arrasatek fiskalitate industrial baxua du, eta milioi bat baino gehiago fakturatzen duten enpresek gero eta gutxiago ordaintzen dute zergetan. Guk planteatzen dugu dagokien jarduera ekonomikoko tasa igotzea, horrela 130.000 gehiago lortuko lituzke Udalak".\nHorrela, "130.000 € horiei gehituz gero hiru enpresari oparitutako 107.000 euroak, ez litzaieke Arrasateko familia langileei zergak eta tasak igo beharko. Zergatik ez duzue honela egiten?".\nEra berean, hutsik dauden etxeei "Ondasun Higiezinen Zergaren [gaztelerazko IBI] errekargua berreskuratzea" planteatu du Elkarrekin Arrasatek. "Baita Babes Ofizialeko Etxebizitzetan hobari bat ere".\nUdaleko Zerbitzu Ekonomikoak Saileko zinegotziak, Ander Garayk, barkamenak eskatu ditu ordenantza fiskalen harira, Udal-gobernuak oposizioarekin izandako hutsengatik:\n"Barkamena eskatzen dut, eta konpromisoa hartzen dut datorren urteko ordenantza fiskalen, aurrekontuen,... prozedura hobetzeko". Bestalde, ukatu du Udalak "103.000 euroko opari fiskala egin duenik".\nEH Bilduko Joseba Ezpeletak eredu bezala aurkeztu du Britania Handiko Alderdi Laboristako Jeremy Corbyn-ek planteatutakoa: "Gizartearen %5 aberatsenari zergak igotzea, eta orain zergak ordaintzen ez dituzten enpresa handiei zergak ordainaraztea". Ondoren, bozketa egin da eta ondorengoa izan da bozketaren emaitza:\nAurkako botoak: 9 (EH Bildu eta Elkarrekin Arrasate)


Jardunaldi Teknologikoak - Euskaltel Blog\n2021eko urriaren 21ean\nPandemia erronka handia izan da lehiakortasun kontzeptuarentzat eta gaur egungo egoera geopolitikoari lotutako topiko askorentzat.\nMundua oso azkar ari da aldatzen, eta inoiz baino nabariagoa da iraultza digitalera eta ingurumen-trantsiziora egokitzeko beharra. Izan ere, gizarte-kohesioa, aurrerapen ekonomikoa eta egonkortasun politikoa daude jokoan.\nJardunaldi Teknologikoen edizio berrian, elkarrekin arituko dira Josep Piqué ministro ohi eta ekonomista eta gure lurraldeko zenbait profesional garrantzitsu, eta, egoera politiko, sozial eta ekonomiko berria kontuan harturik, enpresek duten egokitzapen-beharraz jardungo dira.\nNazioarteko aditua eta hitzaldi-emailea enpresa-zuzendaritzaren arloan eta\nenpresa teknologiko askotako kontseilari delegatua.\nPresentziala: Euskalduna Jauregia – 0E Aretoa\nOnline: The Tech Experience eraikin birtualeko auditorioan\nDagoeneko eman dezakezu izena\nAurrez aurre (edukiera mugatua)\nEuskaltelek jakinarazten dizu ematen dizkiguzun datu pertsonalak izena emanda zauden ekitaldirako eta bezero zaren enpresetako jakinarazpen komertzialak bidaltzeko erabiliko ditugula. Datu horiek ezeztatzeko edo eskuratzeko eskubidea duzu, besteak beste. Gure webguneetako pribatutasun-atalean kontsultatu dezakezu pribatutasun-politikari buruzko informazio guztia.\n“Bidali” botoia sakatzean, adierazten duzu ezagutzen eta ulertzen duzula Euskaltelen pribatutasun-politika.\nEtiketakayudas digitalización, cohesión social, digitalización, estabilidad política, fondos next generation, grandes oportunidades, Jardunaldi Teknologikoak, nuevos tiempos, oportunidades, progreso económico, retos, revolución industrial, sostenibilidad, Transformación Digital, transición medioambiental\nLan-gosari batera gonbidatzen zaitugu


Chieulles - Wikipedia, entziklopedia askea.\nSaint-Julien-lès-Metz, Charly-Oradour, Malroy, La Maxe eta Vany\n419 (2018ko urtarrilaren 1a)\n209 (%49.9) 208 (%49.6)\nChieulles Frantziako udalerri bat da, Mosela departamenduan dagoena, Ekialde Handia eskualdean. 2013an 381 biztanle zituen.\n2007an Chieulles udalerrian erroldatutako biztanleak 381 ziren. Familiak 128 ziren, horien artean 16 pertsona bakarrekoak ziren (12 bakarrik bizi ziren gizonak eta 4 bakarrik bizi ziren emakumeak), 36 seme-alabarik gabeko familiak ziren, 60 seme-alabak dituzten bikoteak ziren eta 16 seme-alabak dituzten guraso-bakarreko familiak ziren.\n2007an 143 etxebizitza zeuden, 135 familiaren etxebizitza nagusia ziren, 5 bigarren erresidentzia ziren eta 3 hutsik zeuden. Etxebizitza guzti hauek 142etxeak ziren. 135 etxebizitza nagusietatik 130 bere jabearen bizilekua ziren, 4 alokairuan okupaturik zeuden eta 1 doan lagata zegoen; 1ek bi gela zituen, 5 etxek hiru zituzten, 12 etxek lau zituzten eta 117 etxek bost zituzten. 121 etxek euren parking plaza propioa zuten azpian. 44 etxetan ibilgailu bat zegoen eta 89 etxetan bat baino gehiago zituzten.\nChieulles udalerriko biztanleria-piramidea 2009an .\n2007an lan egiteko adina zuten pertsonak 269 ziren, horien artean 202 aktiboak ziren eta 67 inaktiboak ziren. 202 pertsona aktiboetatik 194 lanean zeuden (99 gizon eta 95 emakume) eta 8 langabezian zeuden (3 gizon eta 5 emakume). 67 pertsona inaktiboetatik 18 erretiraturik zeuden, 36 ikasten zeuden eta 13 "bestelako inaktibo" gisa sailkaturik zeuden.\n2009an Chieulles udalerrian 136 unitate fiskal zeuden, 387 pertsonek osaturik. Pertsona bakoitzeko diru-sarrera fiskalaren mediana urteko 23.538 euro zen.\n2007an zeuden 7 komertzioetatik, 2 eraikuntza enpresak ziren, 1 garraio enpresa zen, 1 higiezinen enpresa zen, 2 zerbitzu enpresak ziren eta 1 administrazio publikoko enpresa zen.\n2000. urtean Chieulles udalerrian 3 nekazaritza-ustiategi zeuden.\nVany (1,0 km)\nCharly-Oradour (1,8 km)\nMalroy (2,1 km)\nÉvrange (2,6 km)\nMey (2,7 km)\nLa Maxe (3,0 km)\nVantoux (3,3 km)\nSaint-Julien-lès-Metz (3,4 km)\nNouilly (3,4 km)\nServigny-lès-Sainte-Barbe (3,4 km)\nBNF: 152656516 (data)\nOrriaren azken aldaketa: 18 urria 2021, 12:19.


Hondartzako eta kaiko bainuak - Ahotsak.eus\nHondartzako eta kaiko bainuak Hondartzara joaten ziren, baina arranpan ere bainatzen ziren, kaian bertan. Bainujantziaren gainean soinekoak janzten zituzten neskek. Kasetak. Soka egoten zen itsasoan, heltzeko. Enfermeria txiki bat zegoen, Erlojuen azpian. Bainulariak uniformeekin egoten ziren. Bertakoak txapelarekin eta kanpotarrak kapelarekin ibiltzen ziren.\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan DON-003-007 kodeko bideoa nahi duzula aipatzea: ahotsak@ahotsak.eus\nHondartzara joaten ziren, baina arranpan ere bainatzen ziren, kaian bertan. Bainujantziaren gainean soinekoak janzten zituzten neskek. Kasetak. Soka egoten zen itsasoan, heltzeko. Enfermeria txiki bat zegoen, Erlojuen azpian. Bainulariak uniformeekin egoten ziren. Bertakoak txapelarekin eta kanpotarrak kapelarekin ibiltzen ziren.\nGaia(k): Lanbideak » Negozioak, dendak , Aisia » Mendia eta hondartza » Hondartza , Familia eta harremanak » Lagunartea eta familia » Bainuak, errekak eta uretako jolasak , Ohiturak eta bizimodua » Jantzi eta orraztu » Garbitasun pertsonala\nIgandetan, opil bana\nItsasoan bainatzeko ohiturarik ez\nOsabarekin iturgin lanetan\nHondartzan arropa zelan aldatu


Mugikortasunaren Europako Astean autorik gabeko hiria bultzatuko dute Irunen : Bidasoko Hitza\nMugikortasunaren Europako Astean autorik gabeko hiria bultzatuko dute Irunen\nGaiarekin sentsibilizatzeko asmoz, kanpainako irudi batzuk sare sozialetan elkarbanatu dituzte, ibilbideak eta jarduerak autorik gabe egitera gonbidatuz. Horrez gain, jarduera ugari antolatu dituzte.\nOlazabal, gaurko agerraldian.\nMugikortasunaren Europako Astea dela eta (gaur hasi da), eta hilaren 22ko ‘Autorik Gabeko Eguna’-ri begira, zenbait egitasmo antolatu ditu Irungo Udaleko Mugikortasun sailak. Borja Olazabal ordezkariak eman du aurtengo egitarauaren berri. Gaurtik (hilak 16) datorren asteazkenera (hilak 23) luzatuko dituzte jarduerak.\n«Pandemiak eraginda bizi dugun egoeragatik, aurten, ezin dira egin antolatu ohi diren jarduera guztiak. Halere, ekimen batzuen berri eman nahi dugu, eta batez ere mugikortasun iraunkorraren inguruko mezuak berritu, zeren, urte osoan gogoratzea gustatzen bazaigu ere, aste honetan inoiz baino egokiagoa baita», esan du gaurko agerraldian Olazabalek.\nAutorik gabeko hiria bultzatzeko konpromisoa hartu du udalak edizio honetan. Gaiarekin sentsibilizatzeko asmoz, kanpainako irudi batzuk sare sozialetan elkarbanatu dituzte, ibilbideak eta jarduerak autorik gabe egitera gonbidatuz. Zentzu berean, datorren asteko astelehen eta astearte gauetan udaletxeko fatxada berdez apainduko dute.\nAurreko edizioetan bezalaxe, aurten ere bigarren eskuko Merka2dasoa azoka antolatu du Txinzer-ek. Igande honetan izango da, 13:00etatik 19:00etara, Zabaltza plazan. Patineteak zein bizikletak saldu eta erosi ahal izango dira. Txingudiko Zerbtitzuak-etik gogoratu dutenez, musukoa eramatea derrigorrezkoa izango da.\nAzokarekin batera, igandean ere Kolon pasealekua oinezkoentzako erabilgarri jarriko da, 11:00etatik 19:00etara.\nAurtengo edizioan denetarik izango da. Tailerrak ere antolatu dituztela jakinarazi dute antolatzaileek. Hala, datorren asteartean (18:30ean, Palmera Monteron) ibilgailu elektrikoei eta mugikortasun iraunkorreko alternabei buruzko informazioa emango dute, tailer formatuan. Parte hartzeko, 628 532 303 telefono zenbakira hots egin beharko da.


2017an, Mankomunitateak 52.246,12 t hondakin berreskuratu zituen, aurreko urtean baino %1,52 gehiago | Mancomunidad de la Comarca de Pamplona\n2017an, Mankomunitateak 52.246,12 t hondakin berreskuratu zituen, aurreko urtean baino %1,52 gehiago\n5. edukiontziaren bidez 7.515,80 t gai organiko berreskuratu ziren, aurreko urtean baino %0,65 gutxiago\n2017an, Iruñerriko Mankomunitateak 145.778,73 tona hondakin bildu zituen guztira, aurreko urtean baino %1,69 gehiago, 2016an 143.354,33 tona hondakin jaso baitzituen. Hazkunde horrek berretsi egiten du 2009az geroztik izan ziren ondoz ondoko jaitsieren ondoren 2014an hasi zen joera aldaketa.\nHondakinak berreskuratzeari dagokionez (birziklatzeko moduan dagoen bildutako materiala) hazkundea %1,52koa izan da, 52.246,12 t berreskuratu baitziren. Emendatze handiena ehun-materialetan izan da, mota horretako hondakinen 591,14 t jaso baitira, aurreko urtean baino %38,86 gehiago (2016an 425,70 t izan ziren), nagusiki, joan den urteko abuztuaz geroztik arropa, oinetakoak eta ehun-materialak jasotzeko 95 edukiontzi berri kokatu direlako Iruñerrian.\nHalaber, hazkunde handia izan da etxeko eta auzoko konpostajearen arloan, %33,14 emendatuta, 2.812 t berreskuratu baitziren (2016an 2.112 t izan ziren). Alde horretatik, gogora ekarri behar da 2016aren bigarren erdian gai organikoen gaikako bilketaren IV. fasea abiarazi zela eta fase horretan sartuta zegoen herri bakoitzari konpostajea eskaini zitzaiola gai organikoak tratatzeko modu gisa, eta, beraz, horrek baldintzatu du adierazle hau emendatu izana 2017an. Emendatu diren beste frakzio batzuk egurrarena, 1.842 t berreskuratu baitira –aurreko urtean baino %13,48 gehiago–, eta paper-kartoiarena izan dira, %1,25 hazita (16.384 t).\n5. edukiontziaren bidez gai organikoak berreskuratzea pitin bat gutxitu da, %0,65, 2017an 7.515,80 t izan baitziren eta 2016an 7.565,00 t. Jaitsiera handiena tamaina handikoen atalean izan da, %10,99 gutxituta (427,18 t), eta haren ondotik inauste-hondakinak egon dira, %5,01 gutxiago bilduta (8.138,35 t). Beirari dagokionez, 8.712,22 t jaso ziren, aurreko urtean baino %0,08 gehiago. Amaitzeko, ontzi arinen 4.747 t berreskuratu ziren (tetrabrikak, plastikoak eta metalak, hau da, 2016an baino %0,35 gehiago.\nEtxeko konpostajeari dagokionez, lehenago esan den bezala, gai organikoen gaikako bilketaren IV. fasea abiarazteak ekarri zuen 2016ko bigarren seihilekoan etxebizitza gehiago batzea IMk gauzatzen dituen kanpainen bidez –joan den urtean hamaikagarren deialdia egin zen– jada parte hartzen zuten etxebizitzei. Osotara, 2017an, etxeko konpostajean 3.243 familiak parte hartu zuten eta 2.334,8 tona konpost sortu zituzten. Auzoko konpostajearen kasuan, 845 etxebizitzak parte hartu zuten, konposta egiteko 33 gunetan, eta denen artean 234,8 tona lortu zituzten. Azkenik, adierazi behar da 721 familiak gai organikoak beren baliabideen bidez kudeatzea erabaki zutela eta 242,4 tona sortu zituztela.\nDenera jota, bosgarren edukiontziaren bidez berreskuratutako 7.515,80 tonak eta konpostajearen bidez berreskuratutako 2.812 tonak batuta, 10.327,8 t gai organiko berreskuratu dira, eta, aurreko urtearen aldean, %6,75 gehiago da.\nEdukiontzi bidez bildutako gai organikoak 7.748 t izan ziren, sortutako gai organiko guztien %16,0, 54.264 t izan baitziren.


Biarritz osora hedatuko da dantza irailaren 7tik 16ra Maitaldia jaialdiari esker. Lapurdiko kostaldeko herriko hondartzan, kasinoan, Bellevue plazan… dantza ardatz duten hainbat ikuskizun, entsegu, erakusketa, ikastaro edota hitzaldi izango dira. Aurtengo jaialdia berezia izango da Malandain ball...\nKezka dantza taldea 2018/09/07\nIrailaren 8a Larunbatez dator aurten. Egin ditugu azken entseguak, baita Arraten ere entsegu bustia, eta dena prest 2018ko Arrateko Amaren dantzetarako. Aurtengo gonbidatuek ere probatu dute Arrateko zelaiko berdea, larunbatean akaso marroiago egongo bada ere. Portugaleteko Elai-Alaiko bide dantzar...\nArantza Goikoetxearen panderoa gelditu da\nGelditu egin da, baina ez da isildu, haren triki-triki soinua eta bere eztarriko doinuak entzun baitaitezke oraindik. 91 urterekin zendu da Arantza Goikoetxea Uriarte, Zeanurin jaio eta hazi, eta Eibarren bizi izan zen panderojole eta kantaria. 1952ko abuztuan gizon amerikar handi bat iritsi z...\nMutil-dantzak Eusko Ikaskuntzaren mendeurrenean\nEusko Ikaskuntzaren lehenengo kongresuan mutil-dantzak eman zirela gogoratzeko, irailaren 9an Elizondon festa eguna izango dute. Baztango udalak bertako dantzariak bidali zituen Oñatira Eusko ikaskuntzaren I. kongresuan eta mutil-dantzen erakustaldia egin zuten, Antonio Elizalde txistuarekin eta ...\nBizkai euskal folklor elkartearen XLI. ikastaroko matrikula zabalik da\nBIZKAI euskal folklor elkarteak, Euskal Dantza Tradizionalaren XLI. ikastaroan parte hartzeko aukera eskaintzen dizu. Aipaturiko ikastaroari datorren urriaren 15ean emango diogu hasiera eta 2019ko maiatzaren 8an bukatuko dugu. Gure euskal dantza tradizionalaren irakaskuntzan, beti saiatze...\nPortugal, Grezia, Hungaria, Kroazia, Irlanda... bisitatu dituzte Euskal Herriko hainbat dantza taldek, gehiengoak, inolako diru laguntzarik gabe gastuak bere gain hartuta. Uda atsedenerako aprobetxatuko zuten batzuek, dantza talde asko eta asko ordea udan ez daude geldirik egoteko. Urtero bezala...\n1599tik San Rokeren omenezko kofradiaren bazkaria eta dantza egiten da Laudion. Felix Mugurutzak idatzitako artikuluari esker jakin dugu, antzinako ohiturari jarraituz, Erdi Aroko zenbait ezaugarri dituen bazkaria egiten dutela kofradiako kideek Laudioko arkupeetan eta jatordua dantzan amaitzen ...\nJosu Garate Suinaga 2018/09/03\nDuguna - Iruñeko dantzariak 2018/09/03\nAldapa piko baten puntan dago gure alde zaharreko egoitza eta bertaraino egin beharreko bidea bezain maldatsuak izan dira aurtengo gure Sanferminak, dantzari dagokionez. Eta hala izan badira, zergatik ezkutatu! Lanez, emanaldiz eta beraz, urduritasunez betetako asteak izan dira Sanferminen aurrekoa...\nGasteizen dira dagoeneko, bere lehen eskola jasotzen Gaztemundu programako aurtengo parte hartzeaileak. Irailaren 1etik 16ra gure artean izango ditugu Argentinako euskal etxeetatik etorri diren 19 eta 30 urte bitarteko hamabost argentinar. Gaztemundu programari esker aurtengoan, 2002an eta 2014...\nGaur aurkeztu dituzte aurtengo Donostiako Zinemaldian izango diren euskal produkzioak, eta horien artean izango da Telmo Esnalen Dantza filma. Joan den uztailean jakinarazi moduan , sail ofizialean emango dute zuzendari zarauztarrak Juan Antonio Urbeltzen koreografiekin eta euskal dantzaren inguru...\nGauargi 2018 France 3 Aquitania\nKroazia, Bielorrusia, Bearno, Sri Lanka, Polonia eta Euskal Herriko haur dantzariak izan dira aurtengo Gauargi festibalean. Ezpeleta eta inguruetako herrietan dantza emanaldiak eskaini dituzte bakoitzak bere herrialdeetako dantzak erakusteko asmoz. Dantzariak etxeetan hartu dituzten herritarren eta...\nGarden ttun-ttuna dantzatzen egunez eta gauez. 2003. urtean berreskuratu zuten Garden ttun-ttuna, Josema Mendiolak irakatsita, eta harrez gero urtero dantzatzen da herriko jaietan. Festetako lehenbiziko egunean, prozesioan igotzen dira herritarrak eta agintariak dantzarien laguntzaz Zuberoa baseliz...\nLekeitio: eguzki-dantza eta kaxarranka\nLekeitioko eguzki-dantzako eta kaxarrankako protagonistekin ageri zaizkigu ETB1eko Hauxa2 programan Ana Goitia eta Onintza Enbeita. Aurten, lehenengo aldiz, eguzki-dantzan emakumeak gonbidatu dituzte dantzara gizonezkoekin batera eta emakume batek kaxarranka eraman du, Ainhoa Lopez arraunlariak. Et...\nOikia 2018 oilasko-biltzea\nZumaiako Oikia auzoan , bi urtetik behin , San Bartolome jaietako larunbatean herriko mutil ezkongabeak oilasko biltzen irteten dira . Goizean goiz ekiten diote lanari trikitilarien eta txistulariare...\nEltziegoko dantzen 1963ko irudiak honakoak, garaian Super 8 formatuan grabatuak. Lehen ere argitaratu genituen, baina Youtuben zeuden tokitik desagertu dira, beraz, dantzan-en jarri ditugu orain. Irailaren 8an, Plazako Ama birjinaren aurrean egiten dituzte urtero dantzak Arabako herrian. Ama Birjin...\nUriola: 2018/09/06 Dantza Plazetan ekimenaren programazio berezia\nTolosaldeko Ataria: 2018/09/07 Bedaioren nortasunaren zati nagusi bat\nEke: 2018/09/04 "Laida pilota" sorkuntzaren aurkezpena Hazparnen\nEitb: 2018/09/04 Ikusi 'Dantza' Telmo Esnalen filmaren pasarte bat\nNaiz: 2018/09/01 Artista eta sortzaileen lan baldintzak duintasunera hurbiltzeko urratsak\nNaiz: 2018/09/06 Belako Zaldüna pastorala\nGoierriko Hitza: 2018/09/07 Jesus Mari Garate omenduko dute Igartzako dantzariek bihar Igartzan\nGoierriko Hitza: 2018/09/07 Urbeltz, Iztuetaren itzaletan igeri\nBerria: 2018/09/07 Dantza lehiaketa bat ETB1erako; umorezko saio berri bat ETB2rako\nEitb: 2018/09/06 Dantza, alzheimerraren aurka\nGeuria: 2018/09/06 Euskal Herriko Dantza Agerketak eta Pintxo Festak asteburua elkarbanatuko dute\nGoiena: 2018/07/27 Arin-arin doinu berria sortu dute Bergaran\nEuskalkultura: 2018/09/04 Hiru gazte nafar euskara eta dantza irakasle arituko dira Argentinan eta Uruguain, lau hilabetez, irailaren 14an hasita\nBerria: 2018/09/04 20 urteak ospatzeko aitzakia\nXiberoko Botza: 2018/07/13 "Üda batez" ikusgarriaren sartzeak salgai!\nNaiz: 2018/07/29 La esgrima «para pobres» vasca


Batzar jendetsuaren ostean, Ekindarrek abiatu du bazkidetza kanpaina - Azpeitiko Udala\nBatzar jendetsuaren ostean, Ekindarrek abiatu du bazkidetza kanpaina\nAtzoko batzarraren ostean, eta proiektuaren xehetasunak zehaztuta, Ekindar, Azpeitiarron Energia kooperatibak abiatu du bazkidetza kanpaina. Atzoko abiapunturako batzarrean 500 herritar inguru elkartu ziren proiektuaren nondik-norakoak ezagutzeko. Nagore Alkorta alkateak proiektuan interesa agertutako azpeitiarrak eta eragileak eskertu nahi izan zituen: “Eskerrak eman nahi dizkiet hasiera hasieratik proiektu honetan bidelagun ditugunei. Krean Kooperatiba taldeari. Hasierako ideia hartatik, gaur egungo proiektu erreala eta egingarria izaterako bidea luzea izan da, eta ez da beti erraza izan. Eskerrak eman dizkiet EVE-Ekiolari poiektura batu direlako laguntza ematera. Eskerrik asko, baita ere, Azpeitiko eragileei (ikastetxeak, Bertan, Kulturaz eta Elikagunea) bidelagun izan zaituztegulako, zuen ekarpenarekin proiektua hau indartu eta sendotu egin dugu. Eta bereziki, eskerrak eman nahi dizkizuet zuen konfiantza erakutsi diguzuen azpeitiar guztioi. Asko zarete, eta egia esatera gure aurresikupenak ere gainditzeko gai izan zarete”.\nBizi dugun garai ezegonkorra eta horrek herritarren poltsikoan duen eragina ere izan zuen hizpide: “Pandemiatik erabat atera ez garenean gerra batean sartu gaituzte. Gasa, argindarra, gasolina... oinarrizko baliabideen prezioak egun batetik bestera igotzen ari dira. Krisi bat bestearen gainean pilatzen doa eta nekeza da horrela aurrera egitea. Gero eta argiago ikusten da etengabeko krisi batean gaudela eta eredu hau ez dela sostengarria. Mundua antolatzeko modu honek ez du gehiagorako ematen. Eta egoera honetan bi aukera ditugu; etorriko denaren esperoan gelditu edota ekitea. Guk, eta Azpeitiak, bigarrenaren aldeko apostua egin nahi dugu. Ezinbestean, alternatibak bilatu behar ditugu. Denon artean, gauzak beste modu batean egiten asmatu beharra dugu hemendik indartuta atera nahi badugu”.\nAlkatearen sarreraren ondoren Hodei arzak Krean-eko ingenieriak eta Josu Labaka Azpeitiko Udaleko zinegotziak, proiektuaren xehetasun ekonomiko eta teknikoak zein bazkide egiteko pausoak azaldu zizkieten batzarrera joandakoei. Ekindarren helburua bazkideei abantaila ekonomikoak eskaintzea baino gehiago dela aipatu nahi izan zuen Labakak: “Kilometro 0-ko energia sortuko dugu, eta gauzak beste modu batera egitea posible dela ikusiko dugu”. Horretaz gain, Ekindar eguzki plaken lehen proiektua abiatzeko lanean ari bada ere, energiaren inguruan sentsibilizazioa, energiaren demokratizazioan eta energiaren trantsizioan eragitea duela helburu zehaztu zuten.\nUrrestillan kokatuko da 1,2 Mwp urteko sortuko dituen planta. Horretarako tramitazio ia guztiak eginak dituztela adierazi zuten. Hori horrela izanik, bazkidetza kanpainarekin abiatzeko unea dela aurreratu zuten. Azpeitian erroldatuta dauden herritarrak egin daitezke bazkide, baita norbere konturako langileek, enpresa txikiak edo elkarteek ere, egoitza soziala edo lantokia Azpeitian kokatuta baldin badute. Bazkide bakoitzaren gehienezko urteko kontsumoa ezin izango da 12.000 kW baino handiagoa.\nKalkulu pertsonalizatuak, gaurtik\nBazkide egin nahi dutenek beren hasierako ekarpena zenbatekoa den eta gaur egungo fakturen eta Ekindarreko bazkide izanez gero edukiko duten jakiteko kalkulo pertsonalizatuak eskatzeko aukera irekita da gaurtik. Kalkulua edonork eska dezakeen arren, gaurtik astelehenera bitartean aurreinskripzioa egina dutenek lehentasuna izango dute kalkulua eskuratzeko.\nBazkidetza kanpainaren baitan, Goikokale 2 zenbakian (udaletxearen ondoan) Ekindarreko bulegoa ere irekiko da astelehetik aurrera. Astelehenetik ostiralera, 10:00etatik13:00etara eta 17:00etatik 20:00etara izango da irekita. Bertan bazkidetzaren inguruko tramiteak egiteaz gain, galdera eta zalantzak argitzeko aukera ere eskainiko da.\nBazkidetza kanpaina aurrez bazkide kopurua betetzen ez bada, maiatzaren bukaeran amaituko da. Hala ekaina-uztaila bitartean zuzendaritza batzordea eratzeko batzarra egitea aurreikusten dute eta irailean plakak ezartzen hasiko lirateke. Abenduan energia sortzen hasiko da modu horretara Ekindar.\nProiektuaren datu ekonomiko orokorrak, energiaren prezioa nola zehaztu duten eta bazkide egiten den norbanako edo familia bakoitzak egin beharreko diru ekarpenaren zein fakturan izango duten eraginaren gaineko xehetasunak ere eman zituzten.\nZenbateko horiek baxuagoak izan daitezen egindako gestioen berri ere eman zuten. Hala, proiektuaren %19a finantzatua izango dela azaldu zuten, hala, bazkideek egin beharreko hasierako ekarpen hori txikiagoa izango dela azaldu zuten. Horretaz gain, Hasieran egindako ekarpen horretatik dirua berreskuratzeko Azpeitiko Udalaren laguntzak zein kenkari fiskalak daudela ere adierazi zute, Hala, Azpeitiko Udalak bazkide egiten den bakoitzari 500€ko laguntza emateko diru laguntza lerro bat onartu berri du. Beti ere, egindako inbertsioarem %50 izanik gehinezko kopurua. Zailtasun ekonomikoak dituztenek berriz 1.000€ko laguntza jasoko dute, betiere ekarpenaren %75 izanik gehienezko kopurua. Gipuzkoako Ogasunak %15eko kenkaria aplikatuko die bazkide egiten diren herritar guztiei.\nHorretaz gain, hasierako ekarpena finatzatu nahi duten bazkideentzako finantzazio pertsonalak egiteko aukerak aztertzen ere aurreratu zuten.


Ander Iruretagoiena: "Emozioak kudeatzea da antzerkia egitea" - Zarautz - Zarauzkohitza.eus\nAnder Iruretagoiena: "Emozioak kudeatzea da antzerkia egitea"\nAmaia Urbieta Arruti 2019-04-26 10:00\nAntzerki mundua maite du Ander Iruretagoienak (Bulgaria, 1994). Argiaren Hautsa antzezlanean aritu da lanean azken hilabeteetan, eta gaur, Modelo aretoan aurkeztuko dute beren lana. Argiaren Hautsaz eta antzerkigintzaren beste hainbat ikuspegiz aritu da Iruretagoiena ondoko elkarrizketan.\nNoiz hasi zinen antzerkian eta zergatik?\nDuela zazpi urte TAEn (Taller de Artes Escénicas) aritu nintzen urtebetez, eta ordutik lan txikiak ateratzen joan zaizkit. Dena den, antzerkiarekiko interesa lehen aldiz 12 urte ingururekin sentitu nuela esango nuke, Alproja antzerki taldearekin aritzean. Apurka-apurka toki desberdinetatik deitu zidaten, Donostia 2016ko Europako Hiriburu Kulturala izan zeneko proiektu batetik, Goenkaletik...\nDuela gutxi ETB1eko Ur handitan saioan atera zara. Bertan azaltzen zenuen musikak eta antzerkiak asko lagundu dizutela zure izaera garatzen.\nLagundu didate, bai. Musika zure emozioekin konektatzeko tresna bat da, eta nik txikitatik xurgatu izan dut musika asko. Udaleku musikaletan ere egon izan naiz, eta azkenean ohartu gabe lantzen dituzu balore batzuk beste modu batera landuko ez zenituzkeenak.\nAntzerkiarekin, berriz, emozioak kudeatzen ikasi dut, izan ere, antzezteko beharrezkoa da hori jakitea. Orain askoz gehiago ohartzen naiz inguratzen nauenaz; harremantzeko garaian, jendearekin tratua izateko garaian... badakizu nondik zoazen eta denaz ohartzen zara. Inguruko jendeagan jartzen duzu arreta, agian, zure pertsonaia lantzen ari zarelako. Esate baterako, pertsonaia lotsati bat egin behar baduzu ingurura begiratu eta hori topatu nahian aritzen zara. Oro har, esango nuke ni gaur egun naizena izaten lagundu didatela bai antzerkiak, baita musikak ere.\nNola ikusten duzu euskal antzerkigintzaren mundua?\nGero eta gauza gehiago ari dira sortzen, bai antzerkian baita zineman ere. Euskara hizkuntza txiki bat da eta zaila da euskarazko zerbait kanpora eramatea; dena hemen gelditzen da. Aktore euskaldunok askotan testuak euskaraz eta gazteleraz ikasi behar izaten ditugu.\nAntzerkiari dirulaguntzak ematen zaizkio, baina gehiago ere egin zitekeen. Jendeak ez dauka ohiturarik antzerkira joateko, hori da beste arazo bat. Futbola, esaterako, izugarri bultzatzen da. Oso erraza da futbol partidak ikustea, asko iragartzen dira. Albistegietan, esaterako, azken bi minutuak eskaintzen zaizkio kulturari. Futbolari buruz izan ohi dira hurrengo 30 minutuak. Horrela, zaila da jendeari antzerkira joateko gogoa piztea, baina pixkanaka bagoaz.\nNik uste dut antzerkia eta zinema oso tresna indartsuak direla jendeari mezuak helarazteko, kontatzeko istorio bat pentsaraziko diena. Botere hori edukitzea izugarria da, baina hausnarketa hori falta zaigu. Horretarako balio du antzerkiak: kontzientziatzeko, burua zabaltzeko, gainontzekoen ideiak entzuteko... Zerbait sortzen dudanean, ni behintzat, beti ahaleginduko naiz mezu sakon bat helarazten.\nOstiral honetan Zarautzen izango zara Argiaren Hautsa antzerkiarekin. Zer ikusiko du bertaratzen denak?\nArgiaren Hautsak kontatzen du maitasun istorio bat, baina ez edonolakoa. Adinekoen egoitza batean ezagutzen diren bi pertsona zaharren arteko maitasun istorioa kontatzen du. Helarazi nahi den mezua da maitasunak ez daukala adinik. Tragikomedia bat da, eta bakardadearen gaia asko lantzen du. Adinekoen egoitzetako egoera gogorra izan ohi da, eta errealitate gordin hori erakusten du.\nEsango nuke adin guztietako jendearentzat dela egokia Argiaren Hautsa, kontatzen duen istorioa maitasunezkoa delako, eta guztiok maitemindu gara noizbait.\nMikel Laskurain eta Miren Gojenolarekin egiten duzu lan. Biek ere, ibilbide luzea izan dute antzerki munduan.\nHala da, bai. Gero eta gehiago ari naiz ikasten. Egiten baino, ikusten gehiago ikasten dudala uste dut. Nola ematen dituzten aldaketak pertsonaiek, eta abar.\nEmanaldia Zarautzen, zure herrian, izateak zer sortzen dizu?\nGehiagotan ere eman izan ditut emanaldiak Zarautzen, eta hasieran uste nuen ez nintzela urdurituko bereziki, baina gero ikusi nuen baietz. Nahi edo ez, etxean egonda jendeak ezagutzen zaitu, familiakoak hor daude eta urduritasun gehigarri bat sortzen da. Dena den, urduritasunak uneoro egon behar duela uste dut. Oholtza zapaldu aurreko minutuetan hor egon behar du, eta ez badago, ez da seinale ona.\nAurrera begira, ba al duzu beste proiekturik esku artean?\nGauza batzuk baieztatzekotan nabil, agian pelikula baterako deituko didate. Nire proiektu propioak ere baditut esku artean. Euskal Herrian lan asko dago, baina beharrezkoa da ikuspegia zabaltzea. Duela bi urte gidoigintza ikastaro bat egin nuen eta handik sortu zen orain lantzen ari naizen proiektua: Beldur malutak.\nGidoiaren zirriborroa esku artean nuela, Telmo Irureta zumaiarrarekin harremanetan jarri nintzen, eta bion artean amaitu genuen. Lehengo urtean toki ezberdinetan grabatzen egon ginen, eta orain estreinatu nahi dugu. Gauzak diru gabe egitean askotan luzatu egiten dira, eta horixe gertatu zaigu. Maiatzean Modelon estreinatzea da asmoa, baina oraindik ez dugu erantzunik jaso.\nBeste gidoi bet ere ari naiz idazten, baina oraingorako, dirulaguntzak lortu nahian nabil. Mundu honetan mugitu beharra dago, aktore ez bada zuzendari, bestela gidoilari eta bestela ekoizle lanetan ere arituko nintzateke.


Cuando la soledad se hace síntoma, Vicente Palomera - Donostia Kultura\nCuando la soledad se hace síntoma, Vicente Palomera\nVicente Palomera psikoanalista da; Psikoanalisiaren Eskola Lacandarraren eta Psikoanalisiaren Mundu mailako Elkartearen kidea da.\nBakardadea eta isolatzea ez nahastea oso garrantzitsua da. Pertsona bat isolatzen denean, bakartasuna ekiditzeko modu bat izan daiteke. Bakardadeak ez du, nahita nahiez, bestea bastertzen; isolatzea erabakitzen duena egiten duen bezala. Isolatzeko modu asko daude. Mundua geroz eta globalagoa bihurtzen ari den gizarte honetan isolamendua gure munduan zabaltzen doan pareta bat da.\n"Bakarrik egotea" edo "bakarrik zaudela sentitzea" ez dira gauza bera; lagun asko edukitzeak ere ez du esan nahi bakarrik ez zaudenik. Besteekiko dugun erlazioa nolakoa den jakitea da garrantzitsuena. Bakarrik egoteko edo besteekin erlazionatzeko zailtasunek bakardadearen ezaugarriak dira.\nAntolatzailea: Freudiar Eremuaren Mintegia Donostia


Adostasun sozial trinkoak eraikitzeko jauzia egingo du Kontseiluak | Kontseilua\nAdostasun sozial trinkoak eraikitzeko jauzia egingo du Kontseiluak\nBy Kontseilua on 2019-11-28 in Sailkatu gabea\nAskotariko eragileen aurrean egin duen urteko irakurketa ekitaldian aurreratu du hizkuntza-eskubideekin lotutako proposamen baten bueltan artikulatu eta aktibatu nahi dituela gizarte eragileak; ondoren, adostasun politikoak erdiesteko.\nAskotariko eragileak bildu ditu Kontseiluak gaur Hernaniko Orona Ideon. Bertan izan dira, batetik, Hizkuntza Politikarako sailburuordea, Euskarabideko zuzendaria, Udalbiltzako lehendakaria, Hernaniko alkatea eta Aldundiko ordezkariak; bestetik, alderdi politikoetako (EAJ, EH Bildu, ELKARREKIN eta Sortu), eragile sindikaletako (ELA, LAB, EHNE, STEILAS), EHUko zein MUko ordezkariak, hedabideetakoak, bestelako eragile sozialetakoak eta, azkenik, noski, Euskalgintzako ordezkaritza zabala.\nAzken urteetan bezalaxe, Kontseiluak 2019an hizkuntza-normalizazioari dagokionez zer eman duen azaldu du: “Duela bi urte ekimen honekin hasi ginen iruditzen zitzaigulako denboraren abiadurak ez digula askotan aukerarik ematen egindakoak eta gertatutakoak modu pausatuan aztertzeko eta horrek etorkizunari begirako urratsa definitzea zailtzen digulako”, azaldu du Kontseiluko idazkari nagusiak.\nHorrela, 2019an hizkuntza-politikek zer eman duten partekatzeaz gain, arreta jarri dute hego Euskal Herrian izan diren hauteskunde-prozesuetan, bai eta herri gogoak 2019an erakutsitako indarrean ere. “Hizkuntza baten normalizazio-prozesua lau zutabetan irudikatu ohi du Kontseiluak eta zutabe horien azterketa egin nahi izan dugu. Gainera, herri-gogoari dagokionez, Euskaraldia eta Korrikaren berri ekimen horiek antolatzen dituzten bazkideen ahotik jaso ditugu”, azaldu du Bilbaok.\nAurrera begirako jardunari dagokionez, gogoratu dute duela bi urte hizkuntza-politiken berrikuspena egin beharra agertu zutela, eta iaz, hizkuntza politiketan akordioak lortu beharra agerian geratu zela. “Horiei segida emanez, 2019a adostasun sozial eta politikoen norabidea zehazteko erabili du Kontseiluak, eta ondorioztatu du bi jauzi egin beharra dagoela: Lehenik eta behin, hizkuntza-politiken inguruko adostasun sozialak eraikitzeko prozesu sendoa abian jarri, eta ondoren, adostasun politikorako jauzia egin”, azaldu du Kontseiluko eledunak.\nAdostasun horren edukiari dagokionez, orri zuritik abiatzen ez garela azaldu du Kontseiluko ordezkariak; izan ere, “badugu inoizko adostasun sozialik handiena izan duen Hizkuntza Eskubideak Bermatzeko Protokoloa, bideari ekiteko. Hortaz, hurrengo urratsa, hizkuntza-eskubideen bermean jauzi kualitatiboa egiteko beharrezko neurrien gaineko adostasun sozial trinkoa lortzera jo nahi dugu 2020an”.\nGarrantzitsutzat jo du ekimena Kontseiluko ordezkariak: “Jauzia egiteko ekimena abian jarriko dugu. Horren bidez, gizarte eragileak hizkuntza-eskubideekin lotutako proposamen batean bueltan artikulatu eta aktibatu nahi ditugu, eta honela, hizkuntza-politikaren gaiari agendan lekua egitea lortuko dugu”.\nGainera, adostasun horiek ardaztuko dituzten elementuak agertzen hasiak direla aipatu dute: “Ezagutzaren unibertsalizazioaren beharra gero eta gehiago ari da agertzen, eta hor kokatu behar ditugu, esaterako, 2019an helduen euskalduntzearen doakotasunari edota ikasleek derrigorrezko hezkuntza amaitutakoan euskara-gaitasun egokiak erdiesteko eredu orokortua jarri beharra.”\nAmaitzeko, hizkuntza-politikan Euskalgintzatik haragoko adostasunak eta aliantzak eraiki beharra mahai gaineratu du Paul Bilbaok: “2020an jauzia egingo du Kontseiluak, baina garrantzitsuena da gizarteak berak ere jauzia egingo duela.\nadostasuna, eragileak, erronkak, gizartea, hizkuntza, irakurketa, jauzia, paul bilbao, politika, slide\nKontseiluak bat egin du larunbatean Parisen izango den mobilizazioarekin


Elhuyar Fundazioaren hizkuntza prozesamenduko eta adimen artifizialeko unitateak marka berria izango du aurrerantzean: Orai. Erakunde berriaren koordinatzaile Josu Aztiriak aurkeztu du gaur Donostian, Kursaal jauregiko areto batean, euskalgintza, administrazio eta industriako hainbat lagunen au...\nEuskal Wikilarien Kultura Elkarteak (EWKE) Ikusgela proiektua sortu eta abiatu du: euskarazko ikus-entzunezko pedagogiko libreen ataria izango da Ikusgela.eus, eta bertarako sortutako bideo pedagogikoak, euskaraz eta libreak, Wikipediaren parte ere bilakatuko dira. Sarean euskararen presen...\nHezkuntzan Librezale taldearen agerpena izan zen Eusko Legebiltzarrean joan den atsean, eta talde horren partaideek hitza hartu ondoren, batzordekideen txanda zen. EAJko taldeko Aitor Urrutiak, software libreaz askorik ez duela ulertzen agerian utzi zuen. Software libre guztia doan dela uste du Urru...\n“Genealogía del movimiento LGTBI+ en Navarra” lana aurkeztu zuen Nafarroako Gobernuak 2022ko martxoaren 18an. Gaztelania hutsean aurkeztu ere. Kexa aurkeztui genuen Nafarroako Arartekoarenean eta orain, azkenik, eta inolako publizitaterik gabe, euskaraz dugu “LGTBI+ mugimend...


Herri Ondarea :: Sua egiteko egurra\nLabea berotzeko sua egiten zan. Egurrak apurka-apurka erre egiten ziran, sua amatau egiten zan. Orduan labarako pagoa eta artea erabilten ziran; artea gehien aguantetan ebana zan, artea da egurrik gogorrena sua egiteko orduan baina luzaroan irauten dauana. Beste egur-punta batzuk, kasurako esnea egosi gura ebenean, sua arin lortu gura ebenean erabilten ebezan.\nInformer: Basilisa Zabalgojeaskoa


GP Ski Slalom - Ezarri GP Ski Slalom Free\nJokoak GP Ski Slalom\nHorrela nahi izanez gero GP Ski Slalom , mesedez, saiatu jokoak horietako bat:\nEpic Race dibertigarria hasten da! Jotzen saiatu al zaitezke? Kontrolatu gaizkilea oztopoak ekiditeko eta amaierara iristeko gero eta zailagoa izango den lasterketa batean. Borrokatu lehen postua lortzeko!\nBada garaia korrika egiteko, irristatzeko, salto egiteko eta bizirik irauteko eta urrunago joateko behar dena egiteko. Hau da super stickman korrikalariaren helburu osoa. Doako parkour korrikalari joko honetan, stickman kontrola dezakezu eta zure helburua ahalik eta azkarren korrika egitea da, oztopoak eta erronkak gaindituz.\nElurra Gabonak oztopo


gara: Eredu tradizionaletik kanpo ikasteko era asko dago - HazizHazi\nPublicado en 2017-07-01 por\ngara: Eredu tradizionaletik kanpo ikasteko era asko dago\n“Hay muchas alternativas al margen del modelo educativo tradicional; algunas están en la red Haziz Hazi.”\n2017/07/01 naiz.eus Nerea Goti\nEredu tradizionaletik kanpo ikasteko era asko dago; batzuk Haziz Hazin daude\nEtengabeko aldaketetan murgilduta dagoen mundu batean gero eta gehiago dira hezkuntza sistema tradizionalari buelta eman nahi diotenak, ikasketak erakargarriago egin, edukiak baino gaitasunak baloratuz eta jolasen eta jarduera praktikoen bidez ikasteko grina eta plazera pizten saiatzen ari direnak, eta harago doazen ereduak ere badaude. Hemen “alternatiboak” deitzen zaie, eta ez dute hitza oso gustuko. Hemen arraroa edo ezberdina dena inguruko hainbat herrialdetan esperientzia handikoa eta naturala da.\nEskarmentu handiko eta tradizio luzeko esperientziak daudela zehazten dute. Katalunian bertan pauso batzuk aurretik doaz gai honetan, diotenaren arabera. Aukera hori hartzen duten euskal familiek beste eskola eredu bat dela defenditzen dute edota ikasteko eta irakasteko beste era batzuk dituela. Gurean berritzat hartzen dira, exotismo puntu batekin aipatzen dira, baina gehiegi urrundu gabe onartuak eta oso errespetatuak dira. Hemen eskola horren aukera egotearen bermea baino ez dute eskatzen, baina homologatzeko zailtasun ugari aurkitzen dute, eta ez ikasi beharrekoagatik edo ikasteko moduagatik; traba teknikoak dira, lur zoruak, instalazioak…\nHaziz Hazi hezkuntza, haziera eta bidelaguntza sarea duela urte bat sortu zen eta eskola tradizionaletik kanpo dauden hamabost proiektu inguru biltzen ditu. Eskola ez zuzendua ardatz duten egitasmo ezberdinak ezagutzera eman eta instituzioekin harremanetan jartzea dira helburuetako batzuk.\nSarean dauden hezkuntza egitasmo guztiak ez dira berdinak, baina zenbait oinarrik batzen dituzte: «pertsonaren ikuspegi osoa» kontuan hartzea, «bere gaitasunak, talentuak, emozioak, beharrak, mugak, motibazioak eta interesak» zaintzea eta elikatzea.\n«Pertsonaren berezko interesak eta motibazioak irakaskuntzaren motorea» izan behar duela nabarmentzen dute. Nahitaezko beste ideia bat planteatzen dute: «garapen eta ikaskuntza erritmo desberdinak» errespetatzea.\nFamiliek beste hitz batzuekin marrazten dituzte sistema berritzaileok: «Konfiantza eta umeen askatasuna eta beren artean eta horienganako errespetua lantzearen garrantzia. Presiorik gabe edonork ikasteko duen grina pizteko laguntza eta pazientzia dira gakoa, beraien hitzetan. Profesionalen betebeharrari dagokionez, umea epaitu gabe bere garapenari jarraipena egitea da lana. Ez dira ikasleak, laguntzaileak, bidelagunak, aita-amak, familia…\nAipatutako printzipioekin sistema ezberdinak daude sarean: homeschooling (etxean, familia giroan burutzen den haziera edota hezkuntza prozesua), baso eskolak, «eskola aktiboa»… Azaltzen dutenez, «sistema bakoitzak bere berezitasunak eta formulak ditu eta guztiak ezarrita daude beste herrialde batzuetan, naturaltasunez eta legediak babestuta», eta eredu horien «normalizazioa pluraltasun bermea» ere badela defendatzen dute.\nHaziz Hazin biltzen diren proiektuek umeek berez garatzeko dituzten gaitasunetan sinesten dute. «Inguru prestatu bat baino ez dute behar mundua zabaltasunez deskubritzeko eta guk giza potentzial osoa zabal dezaten laguntzeko», planteatzen dute. Hori dela-eta, «bakoitzari deskubritzeko eta konkistatzeko behar duen denbora ematen zaio, eta horrek autoestimua izugarri handitzen du».\nLandabaso eskolan bidelaguna den Egoi Urrutxua eskola eredu tradizionalean aritzetik eredu berritzailera igaro da bere ibilbide profesionalean. GAUR8k galdetu zion ingurua aproposa izan arren umearen interesa pizten ez bada zelan jokatzen den, eta azaldu zuen «konplexua» dela ez dakigulako noiz agertuko den baina agertu agertuko dela: «Askotan gertatzen da pazientzia gutxi daukagula, bide labur eta azkarrera jotzen dugula, ‘ikasi duzuna ikusi nahi dugu orain eta azterketa bidez’, baina badago beste bide luzeago bat, pazientzia handiagoarekin interesa agertuko da».\nUrrutxua ez zuen konbentzitu eskola tradizionalak. «Pena ematen zidan gizartea horrela antolatuta egoteak eta umeak zelan irteten ziren motibazio, interes edo txispa hori amatatuta».\nBeste faktore bat aipatzen dute: zoriona. Ruben Mendez Haziz Haziko presidentearen esanetan, zoriona da aldaketa-mugimenduaren funtsa, «unean uneko zoriona berreskuratzea eta umeek jolasten zoriontsu izateko duten eskubidea» errespetatzea. Horregatik, «inportantea da esku hartzea eta laguntzea beharrezko neurrian eta norberaren autoikaskuntza elikatzeko neurri justuan».\nEsaten duenez, «hunkigarria izango zen Euskadin Herri Zoriontasun Gordina areagotzeko helburua finkatuko bagenu abangoardiako hezkuntza ereduak lantuz, etorkizun hobe baten fruituak jasotzeko».\nArrazoi eta argudio ugari dago beste hezkuntza sistema baten aldeko apustua egiteko orduan. Kasu askotan, norberaren konbentzimenduak eta kontzientzia argiak bultzatzen dute erabakia; beste batzuetan, egoera bereziei aurre egiteko beharrak eta nahiak.\nLeire Mazak seme bat dauka Landabaso eskolan ikasten. Homologazioa lortu duen bakarrenetako bat da Zallako ikastetxe hau. «Eskola aktiboa» aplikatzen dute bertan, eta Montesori sistemaren materiala ere baliatzen dute ikasketa prozesuan. GAUR8ri kontatu dionez, txikitatik eskola jazarpena jasan ostean, seguruenik egoera errepikatuko zela esan zieten adituek, gaitasun handiko umea, berezia… izanda erasoak jasateko arriskua omen zuen. «Lagun batek proiektu honetaz hitz egin zidan eta erabat asmatu dugu», esan du.\n«Zoriontsu eta lasai dago, guretzat izugarria izan da. Familia osoa ikasten ari gara berarekin. Hasieran harrigarria egiten zitzaigun dena, eta izatez dena da ezberdina da», kontatu du. Lehendabiziko aipamena errespetua da, nabarmentzekoa da «nola lantzen duten ezberdinarekiko errespetua, eta hori da guztiaren oinarria».\n«Etxean gauza guztietan nabaritu diogu aldaketa, guztiz transformatu da –jarraitu du –. Bera ondo egotearekin konformatzen nintzen, baina ikusi dut askoz gehiago ikasten dutela, eta beraiek direla zer ikasi nahi duten erabakitzen dutenak». Ez daukate notarik, «ez dituzte era horretan epaitzen».\nBidelagunak dira umeen prozesuan laguntzen duten profesionalak. Azaldu duenez, argi zehazten dizkiete etapa bakoitzean zer jakin behar duten eta ume bakoitzaren jarraipena egiten dute, baina erabiltzen duten sisteman umearen hausnarketa da helburua, epaitu gabe.\nBestalde, eredu tradizionaletik datozen umeek izaera lehiakor eta oldarkorragoa erakusten dutela egiaztatu dute, eta oso positibotzat jotzen du Mazak erabakiak hartzera heltzeko asanblada eran egiten duten elkarrizketaren balioa, baita familien inplikazioa ere. Ereduaren zutabeak dira biak.\nArazoa da laguntzarik izan ezean, kostu ekonomiko handia daukala, gehi joan-etorrien antolaketa…. Hala ere, Mazak zalantzarik ez dauka: «Askok eskola tradizionalean enkajatzen dute baina beste askok ez, oso beharrezkoak dira eskola hauek, eta zentro erlijiosoak ere kontzertatzen dituzte, ezta?».\nSusie izeneko amak ere argi dauka beste eskola eredu batzuk beharrezkoak direla. «Semeak eskolan ezin izan du bera izan, txiki-txikitatik sentitu du ez dizkiotela errespetatu bere erritmoa, sortzeko eta adierazteko era, jarrera aktiboa, iritziak, sentimenduak eta beharrizanak», azaldu du. Amara Berri ereduko zentro batean egon zen Lehen Hezkuntzan eta horrek asetzen zuen neurri batean bere mugitzeko beharra, baina ez zen berarentzat egokia. Institutura salto egitean okerrera egin zuen: «Etxeko lan zama itzela» eta «hau da egin behar dena eta kito, gelan isilik egon, geldi, etxerako lanak egin, azterketak egin eta aprobatu».\nAlabak institutuan ikasten du, baina semearen kasuan, inguruan proiektu alternatiborik ez zutenez, unschooling egitea erabaki zuten. «Honetan bere familia eta inguruko helduak, lagunak eta hainbat elkarte, proiektu… bidelagunak dira bere bizitzako prozesu honetan», zehaztu du. «Seme-alabekiko errespetuzko eta maitasunezko harremana izatea lortu» nahi dute, eta bide horretan «semearen beharrizanetara, nahi, pasio eta kezketara» ondoen egokitzen den unschooling delakoa aukeratu dute. «Eskolak eta institutuak ez digute bide honetan asko lagundu»; praktika berria, ordea, familiaren bizimodua aldatzen ari da. «Egonez, begiratuz, marraztuz, erosketak eginez, kozinatuz, lagunekin egonez… ikas daiteke».\nAsanbladak, proiektuak, tailerrak… «zientziak onesten du eredu hau»\nLandabaso eskolaren lehenengo ikasturtea izan da hau; 28 ikaslerekin hasi eta 37rekin bukatu dute, eta 55 matrikulazio dituzte irailerako. Haur Hezkuntza eta Lehen Hezkuntza eskaintzen ditu eta ikastetxe homologatua da. Hala ere, ez da bide erraza izan, eskola nekazaritza eremu batean kokatuta egotea eskatzen dute eta lurzoruak irakaskuntza-erabilera izatea. “Eskola txiki” izendapena behar da adin ezberdinetako haurrak batera aritu ahal izateko, eta eraikin bat izatea zehaztutako metro karratu eta beharrezko neurrietako komunekin, aldagelekin… Horren ostean homologazio pedagogikoa lortu behar da, eta azken hau ez da zailena, curriculuma eta helburu batzuk bete behar dira, horietara heltzeko bidea da aldatzen den bakarra. «Gu ez gara hau asmatu dugun lehenengoak, urte piloa darama Euskadi eta Espainia mailan», baina homologazioa garrantzitsua da beste proiektuentzat, frogatzea posible dela.\nLandabason ez dago gelarik, gune ezberdinak baizik. Horietako batzuk ezagutza esparru ezberdinak lantzeko bereziki prestatuak dira: irakurmena, eraikuntzak, esperimentu mahaiak… Asanblada batek erabakitzen du funtzionamendua, ikasleak era askean mugitzen dira, eta argi dute ezaguera batzuk hartu behar dituztela. Proiektuak, tailerrak… proposa ditzakete Egoi Urrutxuak eskola tradizionalean irakasle ibili ostean, eredu berrirako prestakuntza jaso zuen. «Gero eta konbentzituago» dago «beste egiteko modu batzuk daudela eta funtzionatzen dutela» eta «neurozientziak onesten» dituela dio. Kezka DBHra heltzean sortzen da. Urrutxuaren esanetan, horra iristean «aspergarriagoa izango da mahai batean jezarrita egotea», baina egoera berrira egokitzeko erremintak garatuta ditu gaztetxoak. «Erabakitzea, iritzi kritikoa… horrek guztiak nortasun bat sortzen du eta izateak laguntzen du bizitza errealeko egoera ezberdinetara egokitzen».\n«Instituzioekin irtenbideak aurkitzea da gure erronka, gero eta gehiago baitira martxan jarri eta berehala itxaron zerrenda duten ikastetxeak»\nSare oso gazte baten presidentea da Ruben Mendez, eta erronka handiak ditu aurretik, hezkuntza eredu berritzaileak ezagutzera emateko eta behar duten aitorpen ofiziala jasotzeko. Mundu aldakor honetan talentua eta ikasteko motibazioa piztu eta elikatu behar dela argi azaltzen du, eta hezkuntza eredu berritzaileak aldaketen motorrak izango direla.\nZer da Haziz Hazi? Zein proiektu biltzen ditu eta zeintzuk dira bultzatzen duen hezkuntzaren ardatz nagusiak?\nHaziz Hazi hezkuntza, haziera eta bidelaguntza sare bat da. Ikasketa prozesuko etapa guztiak hartzen ditu, eta ohiko hezkuntzaren ondoan alternatibak daudela erakutsi, eta sistemak inposatzen dituen helburu eta beharrak baino pertsona, familia eta komunitate bakoitzaren helburu eta beharrak kontuan hartzen dituen paradigma aldaketarako bidea egitea beharrezkoa dela uste duten familiak, norbanakoak eta hezitzaileak hartzen ditu. Haziz Hazin alaitasuna, autonomia, esperimentazioa, garapen emozionala, kapazitazioa eta naturarekiko kontaktua lehenesten ditugu. Oso egitasmo anitzak biltzen ditu, ohiko sisteman tokia aurkitzen ez dutenak, eta familien eta hezitzaileen beharrei erantzuteko berezko ereduak bilatzen dituztenak eta metodologia mistoak dituztenak. Eredu hauek partekatu, bultzatu eta zabaltzeko elkartzen gara. Gero eta familia gehiagok eskatzen duten lekua aldarrikatzen dugu, garai batean ikastolek egin zuten moduan, baliabide gutxirekin eta zailtasunekin baina sistemaren trakzio-elementu berritzailea bilakatuz.\nZein adinetako haurrak daude gehienbat zuen zentroetan eta zein da ikastetxe hauen hedapena?\nGehienbat hiru eta sei urte bitartekoak dira, baina ikuspuntua globala da. Hasierako hilabeteetatik, familiaren laguntzarekin, haziera proiektuak daude eta Lehen Hezkuntzako ikastetxe homologatuak. Sei urteko muga horren atzean eskaintza homologaturik ez izatea da. Senideek eta hezitzaileek zailtasun ugari aurkitzen dituzte ikastetxe bat zabaltzeko edota eredu tradizionaletik urrun dagoen familia-hezkuntza proiektu bat aurrera eramateko, honelako proiektuentzat derrigorrezkoak izan beharko ez liratekeen baldintzak eskatzen direlako eta landa eskola edo eskola berritzaileen kategoria malguagoen bidezko sarbidea zailtzen delako.\nErakundeekin irtenbideak bilatzea da gure erronka, batez ere Eusko Jaurlaritza eta udalekin, bai irekiera legalaren arloan bai aprobetxamendu eta erraztasun dotazional arloan, gero eta gehiago baitira martxan jarri eta berehala itxaron zerrenda duten ikastetxeak.\nSistema berritzaileak begi onez ikusten dira hasierako ikasturteetan, baina kezka DBH-rekin heltzen da.\nPertzepzio hori aldatu egiten da proiektuak finlandiar eredutik oso hurbil daudela ikustean. Hezitzaileek lanarekiko pasioa dute eta umeekiko maitasuna. Ume bakoitzaren erritmoa errespetatzen da, eta ez daude proba estandarizatuak. Eskola-jardunaldi laburragoak egin ohi dira eta jolasari garrantzia ematen zaio. Autonomia, autoikaskuntza eta autoebaluazioa bultzatzen dira eta sormena, esperimentazioa eta kolaborazioa baloratzen dira, memorizatzearen gainetik. Familiak inplikatzen dira laguntzen eta eskolako lana osatzen.\nEredu klasikoak edukiak sartzen ditu, burmuinak disko gogorrak balira bezala, edo era finduagoan, irakaskuntza direktiboa modulatzen du erakargarriago egiteko, eta horren ordaina frustrazioa, tentsioak eta motibazio eta talentu galera dira. Langile estandarrak fabrikatzen dira jada existitzen ez den orainerako eta etengabe aldatzen dagoen etorkizunerako. Gaussen kanpaia laua egiten dugu, eta pertsona bakoitza ezberdina, parerik gabea dela ulertzeko, errespetatzeko eta laguntzeko gai ez bagara, itzelezko gaitasuna duela ahazten dugu. Azken hau da, funtsean, Finlandian egiten dutena, eta Euskadiko Haziz Haiz hezkuntza berrikuntzako zeluletan ere ikus dezakegu.\nHezkuntza ereduak pertsonen beharrizanetara egokitu beharko lirateke, hezkuntza pertsonalizatuz eta etengabeko transformazioan dagoen profesionalen mundura egokituz. Arlo biek ez dute ez titulurik ez azterketarik behar, garapen emozionala, sormena, talentua, motibazioa, autonomia eta gaitasuna baizik. Berdin dio zer ikasi duzun edo zein ikasketa gainditu dituzun, jakin nahi dudana da zer egiteko gai zaren, ze talentu dituzun eta zelan gaindi ditzakezun erronkak, eta aurkituko dituzun ezusteak.\nEinstein eskolatik bota zuten amari semeak ikasteko balio ez zuela esanda. Ez zuen aski norbaitek berari irakastea, gehiago ikasi nahi zuen eta ez zen eredu direktibora egokitzen. Libre egin zuen bidea eta infinituraino heldu zen. Hori da milaka umeren errealitatea, bakoitzaren talentu eta berezitasunekin, estandarizazioa aniztasun, talentu eta zorionaren antitesia delako.\nPosible da hezkuntza eredu hauetan jarraitzea Bigarren Hezkuntzan?\nPosible da eta ikusten dugu zelan sortzen ari diren hori gauzatzen duten proiektuak. EHUk berak Leioan apunterik eta azterketarik gabeko proiektu pilotuak garatu ditu 2015etik. Eskatzen duguna da egungo zailtasun artifizialetik erraztasunetara edo irteera naturaletara pasatzea, gero eta familia eta hezitzaile gehiagok eskatzen dituzten eredu errespetutsuago eta berritzaileen beharrari erantzun ahal izateko, guztion artean bultzatzea euskal hezkuntza eredua munduko abangoardiako hezkuntzara eramateko. Arreta ipin dezakegu Haziz Hazi sareko proiektuetan egunero burutzen den sekulako lanean, mota guztietako zailtasun ekonomikoak, azpiegituretakoak, logistikoak eta legezkoak gaindituz.\nAditu batzuek zoriona zaindu behar dela nabarmentzen dute; lotuta dago eredu berritzaileekin?\nEgunero indar handiagoz zabaltzen ari den mugimendu honen funtsa da, unean uneko zoriona berreskuratzea eta presiorik gabe eta beharrizan autentikoei erantzuten ez dieten helbururik gabe jolastuz zoriontsu izateko umeen eskubidea errespetatzea. Umeek oraina bizi dute eta helduok ahaztu egiten dugu. Lana dugu buruan –baita kontsumitzeak ematen duen alaitasun faltsua ere–, agian etorriko ez den etorkizun horren promesa. Hausnarketa egiten dugunean konturatzen gara plazera eta bizitzaren zentzua une bakoitza gozatzean dagoela; gauza bakoitza gozatzeak eta zoriontsu egiten gaituenarekin garatzeak erronka liluragarrietan dena ematera motibatzen gaitu.\nHorregatik, inportantea esku hartzea da eta beharrezko neurri zehatzetan laguntzea, pertsona bakoitzaren autohezkuntza prozesuak zaindu eta elikatzeko; bere bizitza osoan zoriona aurkitzera eramango duelako horrek eta inguruan dituen lagunengan proiektatuko duelako.\nHunkigarria litzateke, Euskadin “nazio zoriontasun gordina” areagotzearren, abangoardiako hezkuntza ereduak lantzea, etorkizun hobe baten fruituak jasotzeko.\nCategoríasmedios Etiquetasbidelaguntza, egunkaria, eredu, euskadi, Euskal Herria, gara, Haziz hazi, hazizhazi, hezkuntza, naiz, red, sarea, tradizionala\nUna respuesta a “gara: Eredu tradizionaletik kanpo ikasteko era asko dago”\nPingback: HazizHazi: Nuestro reto es buscar soluciones con las administraciones – haziz hazi\nEntrada anterior:Anterior Madalen Goiria en Onda Cero\nSiguiente entradaSiguiente HazizHazi: Nuestro reto es buscar soluciones con las administraciones


Sare sozialetan euskaraz eta seguru jarduteko ikastaroa antolatu du ...eta kitto!-k berbalagunentzat - etakitto.eus\nSare sozialetan euskaraz eta seguru jarduteko ikastaroa antolatu du …eta kitto!-k berbalagunentzat\nETA KITTO 2020, Urr 15\nIzenburu hori duen hitzaldia antolatu du …eta kitto! Euskara Elkarteak Berbetan programako berbalagunentzat. Sare sozialez eta Internetez babestuta eta euskaraz gozatzeko zein pauso eman behar diren azalduko digu Xabier Martinek (iparra.eus), urriaren 27an, martitzena, Arrate Kultur Elkartean 18:30etik aurrera.\nMartinek, besteak beste, ondorengo galderei erantzungo die: “Nondik deskarga ditzakegu aplikazioak euskaraz? Nola konfiguratu gure sistemak euskaraz? Zeintzuk dira euskaraz erabil ditzakegun aplikazioak?”. Horrez gain, sarean gaudenean erabiltzaileen pribatutasuna nola babestu, zein tresna erabili eta Interneteko arriskuei buruz ere hitz egingo digu adituak.\n#berbalagunak#Berbetan#sare sozialak euskaraz\n« Bertso-paper lehiaketarako epea zabaldu da aste honetan Edukiontzietatik kanpo agertzen diren zabor poltsa kopuruarekin kezkatuta, neurriak hartuko ditu Mankomunitateak »


Astekaria guztiontzat eskuragarri! - Irutxuloko Hitza : Irutxuloko Hitza\nIRUTXULOKO HITZAk kontuan hartu du herritarrak euren etxeetan konfinatuta egon behar dutela, eta guztiak informatuta egon daitezen, Donostiako komunikabideak hemeroteka zabalik jarri du irakurle guztientzat.\nIa hiru aste pasa dira koronabirusak eragindako krisia dela eta, Espainiako Gobernuak estatu osoan alarma egoera ezarri zuenetik. Orain, balkoiak bihurtu dira ohiko taberna eta kale. Askok lantokia utzi behar izan dute etxetik lan egiteko eta beste batzuek, ordea, lantokietan jarraitzen dute edo lan gabe geratu dira. Horrenbestez, ukaezina da koronabirusak gizartean eragin handia izan duela.\nHori dela eta, IRUTXULOKO HITZAk kontuan hartu du herritarrak euren etxeetan konfinatuta egon behar dutela, eta guztiak informatuta egon daitezen, Donostiako komunikabideak hemeroteka zabalik jarri du irakurle guztientzat. Horrela, HITZAkide ez direnak ere hirian gertatzen ari dena auzoz auzo gertutik jarraitzeko aukera dute.\nBeste era batera esanda, bizi dugun egoera honetan, kalitatezko eta gertuko edukia eskaintzen jarraitzeko ardura du IRUTXULOKO HITZAk. Ondorioz, irakurle guztiek dute astekaria eskuragarri PDF formatuan. Gainera, askok etxean patxadaz irakurtzeko denbora gehiago izango dutenez, elkarrizketa eta erreportaje sorta interesgarriak eskuratzeko modua ere bada.\nNon dago eskuragarri?\nIrutxulo.hitza.eus webgunean, eskuineko aldean, azken astekariaren azala ikus daiteke; han klik eginda azken zenbakia jaitsi daiteke modu errazean.\nBaina atzera jo nahi izanez gero, Irutxulo.hitza.eus/hitzakide/izan loturan ‘Hemeroteka’ atalean klik eginda, IRUTXULOKO HITZAren astekari guztiak aurki daitezke; lasai eta gustura irakurri ahal izango dituzu, bai koronabirusari buruzko edukiak, eta baita bestelako erreportaje eta gai jorratuak ere.\nBesteak beste, hau da IRUTXULOKO HITZAK egiten duen proposamena.


Intxurre elkartearen 50. urteurrenaren baitako ekitaldia izan zen eta Realak 1 eta 8 irabazi zuen\nIntxurre elkartearen 50. urteurreneko ekitaldien barruan, Intxurreko eta Realeko gizonezkoen beteranoen futbol taldeen arteko partida bat jokatu zen larunbat arratsaldean Elorri futbol zelaian. Eguerdian pilotalekuan jarritako puzgarriek zerbait berezia zetorrela iragartzen zuten eta hala izan zen. Jendetza elkartu zen Elorri zelaian 17:00etatik aurrera bi taldeen arteko partida ikusteko. Bixio Gorriz, Miguel Fuentes, Luis Perez, Iñigo Diaz de Cerio eta beste hainbat jokalari ezagun etorri ziren Realarekin eta adinean gora doazen arren, lehen mailako futbolariak zergatik izan ziren erakutsi zuten.\nIntxurrek sartu zuen partidako lehen gola baina lehen zatiko erditik aurrera, Reala nagusi izan zen eta bereziki bigarren zatiaren hasieran zabaldu zuten markagailuan aldea. Dena den, larunbatean emaitza zen gutxienekoa eta giro ederrean jokaturiko partida izan zen. Elorrin bildutako zaleek txalo zaparrada handi batekin agurtu zituzten jokalariak.\nLehia ofizialari dagokionean, Intxurreko futbolariek aste santuko bi asteko etenaren aurreko azken jardunaldia jokatu zuten. Erregional mutilek 0 eta 2 irabazi zuten San Marcialen aurka eta igoera faseko zortzigarren postuan daude. Gorengo mailako neskek 2 eta 0 galdu zuten Euskaldunaren aurkako kopako partida eta seigarren postuan daude. Jubenil mutilek 6 eta 2 amore eman behar izan zuten Ordizian kopan eta bigarren jarraitzen dute liderrarrekin berdinduta.\nKadete mutilek garaipen berri bat lortu zuten igoera fasean. Vasconiari 3 eta 2 irabazi zioten eta lehen postuan diraute. Infantiletan, mutilek 5 eta 1 irabazi zioten Beasaini eta neskek bina berdindu zuten Danenaren zelaian.


Galizian aktibo zeuden azken baso-suteak itzalita | Consumer\nGalizian aktibo zeuden azken baso-suteak itzalita\nBost foku "kontrolatu" baino ez daude, baina zaintza-lanak egiten jarraitzen dute.\narabera: Astelehena, 2005eko abuztuaren 29a\nGaliziako Landa Ingurunearen Sailak iraungitzat jo ditu Euskal Autonomia Erkidegoan aktibo zeuden azken baso-suteak, eta bost foku baino ez dira geratzen kontrolatuta.\nSailaren azken oharraren arabera, igandeko arratsaldean kaleratu zen, gaur egun bost sute “kontrolatu” baino ez daude, hau da, sugarrak dagoeneko itzali dira, baina oraindik ere erne daude, berpizteko beldur baitira.\nGune horiek As Maravillas-en (Cartelle udalerria), Paretetan (Montederramo), Pedrosan (Cualedro) eta A Gudiñan daude, izen bereko udalerrian, guztiak Ourenseko probintzian.\nGainera, Agoladako udal mugapeko Pontevedresa de Bais herrian ere kontrolatzen den beste sute bat dago.\nAbuztuaren hasieratik Galiziako Autonomia Erkidegoko hainbat tokitan erregistratutako sute ugariek 30.000 hektareatik gora utzi dituzte erreta; horietatik erdiak arboladiak dira eta beste erdiak, berriz, zuhaiztiak.\nSute horien eragin handiena Ourensen izan zen, 15.000 hektarea baino gehiago kiskalita baitzeuden; ondoren, Pontevedra (10.000 hektarea inguru), A Coruña (6.000 hektarea) eta Lugon (500 hektarea).\nforestales-eu Galicia-eu incendios-eu


Zeliakoen Egun Nazionala - Mercadona\nOspa ezazu Mercadonarekin Zeliakoen Egun Nazionala\nMaiatzaren 27a Zeliakoen Egun Nazionala da, zeliakoei ikusgaitasuna eta laguntza eman nahi zaien eguna.s.\nMercadonan, Zeliakoen Egun Nazionala ospatzeko, pertsona horien bizi-kalitatearekiko konpromisoa berrituko dugu. Gaixotasun zeliakoaren ezaugarria glutenarekiko intolerantzia iraunkorra da; genetikoki horretarako joera duten pertsonetan gertatzen da hori, eta ondorio gisa hantura-erreakzioa ekartzen du, oinarri immunekoa.\nIdeia gisa, bideo honetan bost plater aukeratu ditugu, Mercadonaren glutenik gabeko produktuekin eginak: gosaltzeko, hamaiketakorako, bazkaltzeko, askaltzeko eta afaltzeko bana. Erakusgarri bat baino ez da, gure dendetan zeliakoentzat aurki ditzakezun produktu ugarien erakusgarri bat.\nGlutenik gabeko produktuetan, Mercadonaren eskaintza etengabe gora\nAzkeneko hamarkadan, handitu egin dugu glutenik gabeko produktuetan dugun aukera. Gaur egun, 1.250 produktu baino gehiago ditugu proteina hori gabeak, behar bezala ontziratuak eta batekin identifikatuak.\nMarcadonan, kontuan hartzen ditugu beste alergia eta elikagai-intolerantzia batzuk ere. Horretarako, egunero egiten dugu lan alergenorik gabeko produktuen aukera eta identifikazioa hobetzen.\nZeliakoen elkarteekiko lankidetza\nHarreman estua dugu zeliakoen, elikagai-intolerantziak dituztenen eta besteren elkarteekin. Besteak beste Espainiako Zeliakoen Elkarteen Federazioa (FACE), Zeliakoen eta Glutenarekiko Sentikorren Elkartea (ACSG), Elikagaiei eta Latexari Alergia diotenen Espainiako Elkartea (AEPNAA) eta Kataluniako Zeliakoak (SMAP).\nBateratzen gaituen helburua zera da, lankidetzan aritzea pertsona guztien arazoei konponbidea bilatzeko, eta beren dietetarako egokiak diren produktuak eskaintzea, berme guztiak dituztenak.\nHain egun berezian, gure laguntza eskaintzen diegu zeliako guztiei eta kolektibo horren aldeko lanean ari diren elkarte guztiei.\nZeliakoentzat egokiak diren produktu gehiago ezagutu nahi badituzu, eman begiratu bat Mercadonaren glutenik gabeko produktu hauei guztiei.


Hitler buruan eta ibili munduan | Bizigiro | Berria\nHitler buruan eta ibili munduan\nPistola, bere burua hiltzeko asmoz, aho barruan sartuta zuela, azken unean atzera egin eta bizirik jarraitzea erabaki aurreko ordu larrian, heriotzaren atari-atarian sentiturik, ez zen bere gurasoez, maitaleez edo adiskideez gogoratu David Saavedra —berari orain, une hura gogoratzean, hala gertatu izatea gustatuko bazitzaion ere—, Führerraz baizik. Adolf Hitlerri eskainirik izango zion azken pentsamendua orduko hartan bere burua hiltzeko asmoa gauzatu izan balu. Halaxe kontatu zion joan den igandean nazi ohi damutuak Jordi Evole kazetariari, La Sextako Lo de Évole saioan.\nSaavedrak dioenez, 15 urte inguru zuenetik hasita eta ia 20 urtez nazi militante eta konbentzitua izan ondoren, zalantzak izaten hasi zen, harik eta, pixkanaka, ideologikoki behintzat, nazi izateari utzi zion arte. Baina ordura arteko ideologiarekin hautsi zuenean, bere mundua eta bere bizitza behera jausita sentituz, lur jota geratu zen, nor zen ere ez zekiela, eta horrek bultzatu zuen bere burua hiltzeko asmoa izatera, azkenean asmo hori gauzatu ez bazuen ere. Orain, beldur da berak bere buruari egin ez ziona besteek egin nahiko ote dioten, mehatxu serioak jasoa baita lehen berea zen esparru ideologikotik, traidoretzat eta saldutzat jotzen baitute.\nOso modu adierazgarrian azaldu zion Saavedrak Evoleri zein aise sartu zitzaion barne-muinetaraino Hitler figura nagusitzat duen ideologia totalitarioa, esanez ideologia horrek harresirik gabeko belaze zabal eta garbia aurkitu zuela bere baitan, Saavedra gaztetxoaren baitan, lasai, libre eta mugarik gabe laster egin eta han harrapatzen zuen guztia bereganatzeko, gaztetxoa ez zegoelako prestatuta munstro orojale hari aurre egiteko.\nOndoren, adiskide baten bidez eskuratu eta irakurritako liburuek atera omen zuten Saavedra —beste eragin eta gertakari batzuekin batera— nazismoaren atzaparretatik, naziek marxismoari buruz idatzitako liburuen ordez, besteak beste, Karl Marx beraren liburuak irakurtzeari ekin zionean.\nNazia izan zen Saavedra eta beldurra ematen du hizketan hain buruargia eta orekatua dirudien gizona gaztaro ia osoan nazi konbentzitu eta militantea izan dela pentsatzeak. Baina oker geundeke Saavedrari gertatutakoa nazismoarekin baino ez dela gertatzen pentsatuko bagenu.\n'Zeruko Argia' zuzendu zuen 1969 eta 1975 bitartean. Gero, 'Deia' egunkarian aritu zen lanean. 2011n Ohorezko Rikardo Arregi Saria jaso zuen, eta 2018an ohorezko euskaltzain izendatu zuen Euskaltzaindiak.


Irene Paredes Paris Saint-Germaineko jokalaria 2018ko ekainaren 8an 'Faktoria'n\nIrene Paredes Paris Saint-Germain taldeko jokalaria, 'Faktoria'n\nAzken eguneratzea: 2018/06/07 14:59 (UTC+2)\nGainera, hizkuntzek gizartearen aldaketen erritmora zenbateraino mugitu behar duten jakin nahian, iritzia eskatuko diogu Miriam Urkia euskaltzainari.\nIrene Paredes Paris Saint-Germain taldeko futbolari profesionala da eta munduko hamaikako oneneko kide izendatu dute aurten. Bera izango da ostiral honetan 'Faktoria'ko gonbidatu nagusia. Munduko txapelketaz, futbolaz eta, bereziki, emakumezkoen futbolaz eta emakumeez arituko da Maite Artolarekin solasean. 09:30ean egina dugu hitzordua jokalari legazpiarrarekin. Bestalde, Italia Txiki elkartea ezagutuko dugu.\n07:00etan hasiko da albistegia, Iñigo Alustizak gidatuta. 07:55 aldera, Maite Artolak hartuko du lekukoa, eta Fabian Laespadaren sinadura entzungo dugu. 08:30ean, Xabier Riezu, Eguzki Urteaga eta Gorka Maneiro izango ditugu solasaldian, aktualitateari errepasoa egiten. 09:00etako albiste errepasoaren ondoren, Miriam Urkia euskaltzain eta hiztegi batuaren koordinatzailea sartuko zaigu ondorengo galderari erantzuteko: zenbateraino mugitu behar dute hizkuntzek gizartearen aldaketen erritmoan? 09:30ean izango da Irene Paredesen elkarrizketa.\n10:00etan hartuko du lekukoa Manu Etxezortuk. Magazinaren hasieran, astearen prentsa errepasoa egingo digute Jurdan Arretxek eta Mikel Garciak. Ondoren, Donostiako Uliako Ur biltegira bisitan joango gara, Antton Larretxau Uliako parkeko zaindari eta Donostiako ur zerbitzuko langile ohiarekin batera.\n11:00etako kirol aurrerapenaren ondoren, 'Arts & Science' tartea osatuko dugu Maisharekin, eta, 11:30 aldera, Italia Txiki elkartea ezagutuko dugu. Euskal Herriaren eta Italiaren arteko harremanak sendotu eta elkartruke kulturala bultzatzen duen elkarte honetako bi kide ezagutuko ditugu: Marina Franceschi eta Arantxa Olivieri.\n12:00etan, asteburuan 'Amarauna' saioan landuko dituzten gaiak aurreratuko dizkigu Unai Urreagak. Ondoren, Urdaibai Bird Centerrera joko dugu Edorta Unamunorekin, eta zinema-aretoetan ikusgai izango diren lanen berri ere emango dugu.